Ғаниев баёнотига Бишкекда турлича муносабатда бўлмоқдалар\nЎзбекистон ташқи ишлар вазири Элёр Ғаниев Ўш қирғинининг асосий айбдорлари ҳали-ҳамон қўлга олинмаганидан таассуф изҳор қилди.\nЎзбекистон ташқи ишлар вазири Элёр Ғаниевнинг Ню Йоркда Ўш воқеалари юзасидан айтганлари қирғиз сиёсатчиларини бефарқ қолдирмади.\nЭлёр Ғаниев БМТда сўзлаган нутқида орадан бир йил ўтиб ҳам Ўш қирғинининг асосий айбдорлари қўлга олинмаганидан афсус билдирди.\n- Қонли ҳодисалардан бир йилдан ортиқроқ вақт ўтди. Лекин шу кунгача ўша жиноятни содир этган кучлар ва конкрет шахслар, жиноят ташкилотчилари, буюртмачилари ҳамда ижрочиларига нисбатан на сиёсий ва на юридик ҳукмлар чиқарилди. Тергов охиригача олиб борилмас ва жиноятчилар муносиб жазога тортилмас экан, ўзбек ва қирғиз жамоалари ўртасида ўзаро ишончни тиклаш қийин бўлади,- деди Ўзбекистон ташқи ишлар вазири Элёр Ғаниев БМТда сўзлаган нутқида.\nҚирғизистонлик бир қатор сиёсатчилар Ўзбекистон расмийсининг бу баёнотига нисбатан турлича муносабат билдирдилар.\nҚирғизистон парламентидаги ўзбек депутати Анвар Ортиқов Озодлик радиосига бу масалада жуда қисқа жавоб берди.\n- Элёр Ғаниевнинг гапларида жон бор, асос бор. Мен ҳам Қирғизистон куч ишлатар тузилмалари воқеа айбдорларини топиш ва жазолаш учун етарли даражада ҳаракат қилмаяптилар, деб ҳисоблайман, - деди Анвар Ортиқов.\nЎш воқеалари пайтида Қирғизистон муваққат ҳукуматининг жанубий вилоятлар бўйича вакили ва Қирғизистон мудофаа вазири бўлган Исмаил Исақов эса Элёр Ғаниевнинг мазкур баёнотига ўта кескин муносабат билдирди.\n- Ўзбекистон вазирининг Қирғизистон ички ишларига аралашишига ҳаққи йўқ. мен бу баёнотни Қирғизистон ички ишларига аралашиш сифатида баҳолайман. Қирғизистон ҳукумати Ўш воқеаси айбдорларини топиб, жазолаш учун барча имкониятларни ишга солаяпти. Бу ишнинг қанчалик профессионал даражада амалга оширилаётгани эса иккинчи масала. Албатта, тергов жараёнларида камчиликлар бор, қочқинликда юрган Ўш қирғини айбдорларини излашда камчиликлар бор, - деди Исмаил Исақов.\nСиёсатчи айни пайтда Ўш қирғининг асосий айбдорлари деб гумонланаётган шахсларнинг қўлга олинмай, жазоланмай қолинаётганида Ўзбекистоннинг ҳам ҳиссаси бор, деб ҳисоблайди.\n- Биз бу баёнотни берган вазирнинг мамлакатида Ўшда одамларни ўлдирганлар яшириниб юрганини биламиз. Шунинг учун гапиргандан кўра амалий ишга ўтиб, қотилларни бизларга топширсалар, яхши бўлар эди, - деди Исмаил Исақов.\nПарламентнинг яна бир депутати Ширин Айтматова эса Ўзбекистон ташқи ишлар вазирининг Ўш воқеалари юзасидан айтганлари қирғиз сиёсатчиларига бироз кескинроқ туюлганини, аммо ўзи бу борада кескин танқидий фикр билдиришдан тийилишини айтди:\n- Мен провокацияга сабаб бўлувчи фикр билдирмоқчи эмасман, чунки Қирғизистон жанубида яшаган аҳоли билан бўлган учрашувим чоғида, фуқароларимиз “Ўзбекистон билан чегараларни бизга очиб беринглар, Ўзбекистон чегараси ёпиқлиги учун тирикчилигимиз ўтмай қолди, нарх-наволар кўтарилиб кетди”, деб талаб қўйишаяпти. Мен Ўшда бўлгани каби миллатлараро тўқнашувда ким айбдор эканини, ким ташкилотчи эканини аниқлаш жуда қийин кечишини яхши тушунаман. Шунинг учун ҳозир ҳеч ким Ўш қирғинида мана бу одам айбдор, деб айтишга ҳақли эмас, - дейди Ширин Айтматова.


ОКМК футзал бўйича клублар ўртасидаги Осиё чемпионатини мағлубият билан бошлади\n7 август куни Таиландда футзал бўйича клублар ўртасидаги Осиё чемпионати бошланди. Унда қитъамизнинг энг кучли 16та клуби иштирок этмоқда.\nБангкок шаҳри мезбонлик қилувчи мусобақада юртимиз шарафини Олмалиқнинг ОКМК клуби ҳимоя қиляпти. Ҳамюртларимиз B гуруҳидан ўрин олган бўлиб, «Тай Сон Нам» (Вьетнам), «Нафт ал-Васат» (Ироқ) ва «Ар-Райян» (Қатар) клубларига қарши баҳс олиб боришади. 1 ва 2-ўринни эгаллаган жамоалар плей-оффга йўл олишади.\nОКМК дастлабки турда Вьетнамнинг «Тай Сон Нам» клубига қарши ўйнади ва 1:4 ҳисобида ютқазди.\n«Тай Сон Нам» (Вьетнам) – ОКМК (Ўзбекистон) 4:1\nГоллар: Три (11), Тран Тай (29, 33) Шимизу (21) — Акбар Усмонов (5)\nОКМК (Ўзбекистон) – «Нафт ал-Васат» (Ироқ)\n«Ар-Райян» (Қатар) – ОКМК (Ўзбекистон)


“Обод қишлоқ” ва “Обод маҳалла” дастурларига кўра 7 794 та қишлоқ ва маҳалла таъмирланиб ободонлаштирилади - Review.uz\n“Обод қишлоқ” ва “Обод маҳалла” дастурларига кўра 7 794 та қишлоқ ва маҳалла таъмирланиб ободонлаштирилади\nУшбу дастурлар доирасида аниқ мезонлар ишлаб чиқилган бўлиб, қишлоқ ва маҳаллалар рўйхати шунга қараб шакллантирилади.\nАОКАда бўлиб ўтган брифингда Маҳалла ва оилани қўллаб-қувватлаш вазирлиги матбуот котиби Саодат Боймирзаева аҳолини ижтимоий ҳимоя қилиш ва соҳага оид қонунчиликдаги сўнгги ўзгаришлар ҳақида маълумот берди.\n“Обод қишлоқ” ва “Обод маҳалла” дастурларига қайси ҳудудлар киритилади, бунинг аниқ мезонлари қандай?\nУшбу дастурлар доирасида қуйидаги мезонлар асосида қишлоқ ва маҳаллалар рўйхати шакллантирилади ва ушбу ҳудудлардаги ижтимоий инфратузилма муаммолари ўрнатилган тартибда бартараф этилади:\n- биринчиси, олис ва иқлими оғир ҳудуддалиги;\n- иккинчиси, халқ қабулхоналари ва ҳокимликларга аҳоли томонидан йўл транспорт тузилмаси, муҳандислик-коммуникация тармоқлари ва ижтимоий соҳа объектлари бўйича келиб тушган мурожаатлар сони;\n- учинчиси, аҳоли ва тадбиркорлар ўзлари истиқомат қилаётган ёки жойлашган қишлоқ ва маҳалла ҳудудини биргаликда ободонлаштириш юзасидан ташаббусларининг мавжудлиги;\n- тўртинчиси, ҳудуднинг “Туризм маҳалласи”, “Туризм қишлоғи” ёки “Туризм овули” мақомига эгалиги;\nҚарорга кўра, жорий йилда мазкур тоифаларга кирувчи 7 794 та қишлоқ ва маҳаллаларда қурилиш, таъмирлаш ва ободонлаштириш ишларини амалга ошириш кўзда тутилган.\nШунингдек, 710 та маҳалла биноси, 114 та маҳалла гузари қурилади ва таъмирланади.\nЖорий йилнинг январь ойидан бошлаб, мамлакатимиздаги шароити оғир, кўп миллатли, энг олис ва чегара ҳудудларида жойлашган, ижтимоий аҳволи оғир бўлган 968 та қишлоқ ва маҳаллаларда ободонлаштириш ишлари амалга оширилаяпти.\nМаҳалла ва оилани қўллаб-қувватлаш вазирлиги ва ҳудудий ҳокимликлар томонидан аҳолига қулайликлар яратиш мақсадида, янги ташкил этилган аҳоли яшаш мавзелари ҳамда мавжуд маҳаллаларда оилалар ва фуқаролар сонининг кўпайиши натижасида қатор маҳаллалар ташкил этилди.\nЖорий йилнинг 15 март ҳолати бўйича маҳаллалар сони 31 тага кўпайиб, республика бўйича жами фуқаролар йиғинлари сони 9 199 тага етди. Уларнинг: 8 900 таси маҳалла фуқаролар йиғини; 161 таси овул фуқаролар йиғини; 95 таси қишлоқ фуқаролар йиғини; 43 таси шаҳарча фуқаролар йиғинларидан иборат.\nЭслатиб ўтамиз, «Обод қишлоқ» ва «Обод маҳалла» дастурларини молиялаштириш учун 2 миллиард доллардан ортиқ маблағ ажратилади.


Озода Нурсаидова ваъдасини бажарди\nБош саҳифаЖамиятОзода Нурсаидова ваъдасини бажарди\nозода нурсаидова хайрия\nСардоба фалокатидан жабр кўрган аҳолига кўмак акциялари ҳалигача давом этяпти. Хонанда Озода Нурсаидова ижтимоий тармоқлардаги саҳифаси орқали қилган мурожаатида фалокатдан жабр кўрган 5 нафар оилага Тошкент вилоятидан хонадон ҳадя қилиши ҳақида билдирган эди.\n“Хайрия акцияларидан таъсирланиб, тадбиркор, саховатпеша укам Aкбар Aнваров билан бирга ўзимиз акция ташкил қилдик. Яъни, Сардоба фалокатидан азият чеккан 5 та оилага Тошкент вилоятидан уй ҳадя қиляпмиз. 3 та уч хонали ва 2 та икки хонали уй. Бу, албатта, вақтинчаликка емас, уй ўзларига қолади”, – деганди Озода Нурсаидова. Аммо уйлар жиҳозланмагани сабабли савобталаб кўнгиллиларни ёрдамга чақирган эди.\nБугун хонанда ваъдасига мувофиқ уйларни ўз эгаларига топширгани маълум қилинди. Озода Нурсаидова 5 нафар оилага 4 та 3 хонали, 1 та 2 хонали тўлиқ жиҳозланган, яшаш учун барча шароитлар муҳайё уйларни тақдим қилган.


15:36 / 24.02.2017\nДавлат раҳбари Қарши туманида енгил саноатни ривожлантириш борасидаги янги лойиҳалар билан танишди.\nПрезидентга кўрсатилган биринчи лойиҳа – 2017-2019 йилларда вилоятда енгил саноат маҳсулотлари ишлаб чиқаришга ихтисослашган замонавий корхоналарни ташкил этиш ва мавжудларини модернизация қилиш бўйича манзилли дастур бўлиб, унда 17 корхона ташкил этиш режалаштирилган.\nШавкат Мирзиёев тўқимачилик маҳсулотлари ишлаб чиқаришга ихтисослашган “ЛТ Текстиль Интернейшнл” Ўзбекистон – Хитой–Нидерландия қўшма корхонаси лойиҳаси билан танишар экан, Қашқадарё вилояти мамлакатимизда пахта толасини етиштириш бўйича етакчи ўринни эгаллаши, бу имкониятдан унумли фойдаланиш, етиштирилган пахта толасини қайта ишлаб, бозорга тайёр маҳсулот чиқариш катта самара беришини алоҳида қайд этди.\nМазкур корхонанинг ишга туширилиши ҳудудда етиштирилаётган пахта толасини шу ернинг ўзида қайта ишлаш, аҳолининг реал даромадларини ошириш имкониятини яратади.\nЙилига 22 минг тонна рақобатбардош аралаш ип калава ва 50 миллион квадрат метр ип газлама ишлаб чиқариш режалаштирилаётган корхона маҳсулотларининг 80 фоизи экспортга йўналтирилади.\nПрезидентимиз шу ернинг ўзида Яккабоғ туманидаги собиқ “Яккабоғ текс” корхонаси негизида барпо этилаётган “Universal Taraqqiyot Tekstil” қўшма корхонасига қўшимча инвестиция киритиш лойиҳаси билан ҳам танишди.\nЗамонавий ва энергия тежамкор технологик ускуналар бугун барча ишлаб чиқариш жабҳаларига татбиқ этилмоқда. Қарши шаҳридаги собиқ пахта тозалаш заводи негизида ташкил этилаётган “Wood Décor Production” қўшма корхонаси ана шундай замонавий технологиялар билан жиҳозланмоқда. Швейцариянинг машҳур “Rieter”, Япониянинг "Murata", "Yamata", Германиянинг "Mayer" компанияларининг юқори самарадорликка эга дастгоҳлари ўрнатилаётган корхонада дунё бозорида рақобатбардош сифатли ип калавадан тортиб тайёр маҳсулотгача ишлаб чиқарилади.\nЎзбекистонда пахта толаси ва ипак хомашёсини қайта ишлаш, хорижий инвестицияларни жалб этиш йўли билан рақобатбардош, ташқи бозорларда харидоргир тайёр маҳсулотлар ишлаб чиқариш ҳажмлари ва турларини кенгайтиришга алоҳида эътибор қаратилмоқда.\nҒузор туманидаги собиқ пахта тозалаш корхонаси негизида газлама ишлаб чиқаришга мўлжалланган инвестиция лойиҳаси билан танишар экан, Президентимиз янги иш ўринлари яратиш масаласига алоҳида эътибор қаратиш зарурлигини таъкидлади. Бугун одамлар аниқ ва муқум иш жойлари талаб қилмоқда. Бу талабни қондириш кўп жиҳатдан тадбиркорларга боғлиқ.\nПахта экин майдонларини оптималлаштирилиши ва ишнинг мавсумийлигини ҳисобга олиб, “Ўзпахтасаноатэкспорт” холдинг компанияси тизимда меҳнат қилаётган ишчи-ходимлар бандлигини таъминлаш, қўшимча даромад олиш мақсадида Қашқадарё вилоятидаги ёғ-мой корхоналарининг бўш майдонларида янги инвестициявий лойиҳаларни амалга оширмоқда. Косон туманида ташкил этиладиган мева-сабавотларни қуритиш цехи шулардан бири. 100 дан зиёд иш ўрни яратиладиган корхонада 10 минг тонна маҳсулот қайта ишланади. Қарши шаҳрида ташкил этиладиган музлаткичда 500 тонна қишлоқ хўжалик маҳсулотлари сақланади. Ўн иш ўрни яратилаётган омборхона жорий йилда фойдаланишга топширилади.


ЎзА - Кексалар доим эъзозда\n11.04.2017 16:58 Чоп этиш версияси\nПрезидентимиз Шавкат Мирзиёевнинг жорий йил 4 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорига асосан 9 май – Хотира ва Қадрлаш куни муносабати билан жойларда Иккинчи жаҳон уруши қатнашчилари ва меҳнат фронти фахрийларининг ҳолидан хабар олиниб, уларга моддий ва маънавий кўмак берилмоқда.\nҚорақалпоғистон Республикаси касаба уюшмалари ташкилотлари бирлашмаси, хотин-қизлар қўмитаси, “Нуроний” жамғармаси ва “Маҳалла” хайрия жамоат фонди Қорақалпоғистон Республикаси бўлимлари ҳамкорлигида ўтказилаётган акция доирасида Иккинчи жаҳон уруши қатнашчиларининг турар жойларини таъмирлаш, ободонлаштириш ишлари бошлаб юборилди.\n– Мамлакатимизда Иккинчи жаҳон уруши қатнашчиларига кўрсатилаётган доимий эътибор ва ғамхўрликдан нуронийларимиз кўнгли кўтарилиб, умрига умр қўшилмоқда, – дейди “Нуроний” жамғармаси Қорақалпоғистон Республикаси бўлими раиси Ш.Уснатдинов. – Президентимиз фармони ижросини таъминлаш мақсадида тузилган ишчи гуруҳ аъзолари ҳар бир уруш қатнашчисининг хонадонида бўлиб, уларнинг яшаш шароитларини ўрганди. Ҳаж сафари ва автомобиль ҳарид қилиш учун сертификат ҳақида тушунчалар берилди. Улар истиқомат қилаётган турар жойларни мукаммал ва жорий таъмирлаш ишлари бошлаб юборилди. Икки нафар уруш фахрийсига намунавий лойиҳадаги уйлардан ажратилди. Фармонда белгиланган 2 миллион сўм пул мукофотига қўшимча равишда ҳар бир уруш қатнашчиси учун Қорақалпоғистон Республикаси касаба уюшмалари ташкилотлари бирлашмаси томонидан 400 минг ва “Нуроний” жамғармаси ҳисобидан 100 минг сўмдан пул маблағлари ажратилди. Уй-жойларни таъмирлаш ва ободонлаштириш ишларини, пул мукофотларини топширишни 1 майга қадар якунлаймиз.\nБугунги кунда Қорақалпоғистон Республикасида 45 нафар Иккинчи жаҳон уруши қатнашчиси ва 1 минг 200 дан зиёд фронт орти меҳнат фахрийси истиқомат қилади. Нуронийларнинг саломатлигини мустаҳкамлаш, турмуш шароитини янада яхшилаш ва ҳар томонлама қўллаб-қувватлаш учун барча шароит ва имкониятлар мавжуд.


ҚР Қишлоқ хўжалиги вазирлиги\nNUR-SULTAN. Kazinform – Қозоғистон Қишлоқ хўжалиги вазири Ербол Қарашўкеев нима учун кунгабоқар ёғи экспорти чекланганини тушунтирди, дея хабар беради Kazinform мухбири.\nNUR-SULTAN. Kazinform – ҚР Қишлоқ хўжалиги вазири Ербол Қарашўкеев Шарқий Қозоғистон вилоятига иш сафари чоғида субсидияларнинг янги механизмини маълум қилди, дея хабар беради Kazinform.\nNUR-SULTAN. Kazinform – Қозоғистоннинг Қостанай вилоятида 8 та сут-товар фермаси қурилади. Бу ҳақда вилоят ҳокими Архимед Мухамбетов маълум қилди, дея хабар беради Kazinform мухбири.\nҚР Қишлоқ хўжалиги вазирлиги тухум етиштирувчи фермер хўжаликлари учун субсидияларни оширади\nNUR-SULTAN. Kazinform – Чорвачиликни ривожлантириш, чорвачилик маҳсулотлари маҳсулдорлиги ва сифатини оширишни субсидиялаш қоидаларига озиқ-овқат тухумларини субсидиялашни назарда тутувчи ўзгартириш ва қўшимчалар киритилди. Бу ҳақда Kazinform ҚР Қишлоқ хўжалиги вазирлиги матбуот хизматига таяниб хабар беради.\nҚозоғистон Нидерландия иссиқхона технологияларини жорий этмоқчи\nAMSTERDAM. Kazinform – Амстердамда GreenTech Week ҳафталиги доирасида «Иссиқхона хўжаликларини ривожлантириш имкониятлари» конференцияси бўлиб ўтди, деб хабар беради Kazinform мухбири KAZAKH INVEST матбуот хизматига таяниб.\nҚирғизистонга қарамликни камайтириш учун Қозоғистон Жамбил вилоятида 3 та сув омбори қуради\nNUR-SULTAN. Kazinform – Қозоғистон Экология, геология ва табиий ресурслар вазири Серикқали Брекешев Қирғизистондан олинадиган сув миқдорини маҳаллий сув омборлари қурилиши ҳисобидан камайтириш мумкинлигини айтди, деб хабар беради Kazinform мухбири.\nҚозоғистон буғдой ва ун экспорти учун квотани 30 сентябргача узайтиради\nNUR-SULTAN. Кazinform - Қозоғистонда 1 млн тонна буғдой ва 300 минг тонна ун экспорти учун квота жорий этилди. Унинг муддати бугун, 15 июн куни тугаши керак эди, деб хабар беради Кazinform.\nҚозоғистонда кийик овлашга рухсат берилиши мумкин\nNUR-SULTAN. Кazinform - Ўрмон хўжалиги ва ҳайвонот дунёси қўмитаси ҳайвонот дунёсидан фойдаланишга рухсат бериш қоидаларига ўзгартиришлар киритиш тўғрисидаги буйруқни эълон қилди, деб хабар беради Kazinform мухбири.\nҚозоғистон қурғоқчиликка чидамли экин навларини яратади\nNUR-SULTAN. Kazinform – Қозоғистон Бош вазири Алихан Смаилов Қишлоқ хўжалиги вазирлигига олимлар билан биргаликда доннинг қурғоқчиликка чидамли навларини яратиш бўйича топшириқ берди, деб хабар беради Kazinform мухбири.\nБу йил Қозоғистонда картошка майдонлари 2,4 минг гектарга кўпайди\nNUR-SULTAN. Kazinform – 2022 йилда жами экин майдони 23 миллион гектардан ортиқни ташкил қилди. Бу ҳақда қишлоқ хўжалиги вазири Ербол Қарашўкеев маълум қилди, дея хабар беради Kazinform мухбири.\nҚозоғистонда уруғчиликни қўллаб-қувватлашга 11,8 миллиард тенге ажратилади\nNUR-SULTAN. Кazinform - Жорий йилда далаларга экилган уруғларнинг 92 фоизи биринчи ва иккинчи навли уруғлар эди. Бу ҳақда Қозоғистон Қишлоқ хўжалиги вазири Ербол Қарашўкеев Ҳукумат йиғилишида маълум қилди, дея хабар беради Kazinform мухбири.\nДеҳқонлар ўғитга сарфлайдиган ҳаражатларнинг 50 фоизини давлат қоплайди – ҚР Қишлоқ хўжалиги вазири\nNUR-SULTAN. Kazinform - ҚР Қишлоқ хўжалиги вазири Ербол Қарашўкеевнинг сўзларига кўра, давлат фермерларнинг минерал ўғитларга сарфлаган харажатларининг ярмини қоплайди, деб хабар беради Кazinform мухбири.\nҚозоғистонлик фермерлар дизель ёқилғиси литрини 200 тенгедан сотиб олишади\nNUR-SULTAN. Kazinform - Қозоғистон Қишлоқ хўжалиги вазири Ербол Қарашўкеев экиш мавсумида маҳаллий қишлоқ хўжалиги ишлаб чиқарувчиларини давлат томонидан қўллаб-қувватлаш чора-тадбирлари тўғрисида маълум қилди, дея хабар беради Кazinform мухбири.\nБу йил ғалла ҳосилдорлиги ўтган йилга нисбатан 15 фоизга юқори бўлади – ҚР Қишлоқ хўжалиги вазирлиги\nNUR-SULTAN. Кazinform - Қозоғистон Қишлоқ хўжалиги вазири Ербол Қарашўкеев бу йилги ҳосил бўйича прогнозни маълум қилди, дея хабар беради Кazinform мухбири.\nҚозоғистонда сув ресурслари илмий-тадқиқот маркази очилади\nNUR-SULTAN. Kazinform – Қозоғистонда сув ресурслари билан боғлиқ масалаларнинг илмий ечимини таъминлаш учун тармоқ илмий-таҳлил маркази ташкил этиш режалаштирилмоқда. Бу ҳақда Қозоғистон Экология, геология ва табиий ресурслар вазири ўринбосари Серик Қожаниязов маълум қилди, дея хабар беради Kazinform мухбири.\n2025 йилгача Қозоғистонда тўққизта сув омбори қурилади\nNUR-SULTAN. Kazinform – 2025 йилгача қўшимча сув ҳажмини таъминлаш учун 1,7 куб километр сиғимга эга тўққизта янги сув омбори қурилади. Бу ҳақда ҚР Экология, геология ва табиий ресурслар вазири ўринбосари Серик Қожаниязов маълум қилди, дея хабар беради Kazinform мухбири.\nҚозоғистондаги буғдой захиралари янги ҳосилгача етарли\nNUR-SULTAN. Kazinform – ҚР Қишлоқ хўжалиги вазири Ербол Қарашўкеев буғдой нархи ва ун заҳиралари ҳақида фикр билдирди, дея хабар беради Кazinform мухбири.\nБуғдой нархи ошса ҳам нон нархи барқарор бўлиб қолади – ҚР Қишлоқ хўжалиги вазири\nNUR-SULTAN. Кazinform - Қозоғистонда нон нархи ошишига ҳеч қандай сабаб йўқ. Бу ҳақда Қишлоқ хўжалиги вазири Ербол Қарашўкеев маълум қилди, дея хабар беради Kazinform мухбири.\n2022 йилда агросаноат комплекси суғуртаси соҳасида 144 та шартнома тасдиқланди\nNUR-SULTAN. Кazinform – 2020 йилдан буён ихтиёрий агросаноат суғуртаси доирасида 399 та шартнома тасдиқланди, деб хабар беради Kazinform мухбири.\nҚозоғистонда йил бошидан буён чорвачилик ялпи ички маҳсулоти ҳажми 909 млрд тенгедан ошди\nNUR-SULTAN. Kazinform - Жорий йилнинг январ-апрел ойларида чорвачилик маҳсулотларининг ялпи ишлаб чиқариш ҳажми 909,5 млрд тенгени ташкил этди. Соҳадаги реал ўсиш 2 фоизга етди, деб хабар беради Кazinform Energyprom.kz га таяниб.


Туркияда конституциявий референдум бўйича якуний натижалар тасдиқланди\n07:55 / 28.04.2017\nТуркиянинг олий сайлов кенгаши (ОСК) 16 апрелда мамлакатда ўтган конституциявий референдум бўйича якуний натижаларни келтирди. Референдумда 51,41 фоиз сайловчи мамлакатнинг президентлик бошқаруви тизимига ўтиши учун овоз бердилар, деб маълум қилди ОСК раҳбари Сади Гувен.\nАввалроқ мухолифат референдумнинг натижаларини бекор қилишни талаб қилиб чиққанди. Бунга эса ОСКнинг печатсиз бўлган бюллетень ва конвертларни ҳақиқий деб ҳисоблаш қарорининг ноқонунийлиги сабаб қилиб кўрсатилган. Бироқ ОСК бу апелляцияни рад этган.\n"Референдумда давомат 87,45 фоизни ташкил қилди. Ислоҳотлар учун сайловчиларнинг 51,41 фоизи овоз берди, 48,59 фоизи қарши чиқди", деб айтди журналистларга Гувен.\nТуркия конституциявий референдум


Вьетнам – Осиёнинг янги иқтисодий мўъжизаси\n18:43 / 29.08.2016 11667\nВьетнам республикаси бир неча йил ичида қашшоқ мамлакатдан ўрта даромадли давлатлар қаторига қўшилган бўлса-да, эришилган натижалари билан қаноатланиш ниятида эмас.\nВьетнам тўғридан-тўғри хорижий сармоялар ҳажми бўйича 2015-йили рекорд кўрсаткични қайд этган бўлса, жорий йилда бу рақам ўсишда давом этмоқда. 2016-йилнинг биринчи ярим йиллигида мамлакатга киритилган сармоя ҳажми 11,3 млрд долларни ташкил этди. Бу ўтган йилнинг шу даврига нисбатан 105 фоиз демакдир. Жаҳон иқтисодиётида турғунлик кузатилаётган бир вақтда шундай натижага эришилаётгани эътирофга лойиқдир.\nМамлакатнинг сармоялар борасидаги муваффақияти бир томондан кўп сонли эркин савдо шартномалари билан изоҳланади. Аммо, албатта, бундан бошқа сабаблари ҳам борлиги аниқ. Давлат ҳукумати, Жанубий Корея, Тайвань ва Хитой сингари тез ва барқарор ривожланиш омилларини тўғри танлай олди.\nВьетнам иқтисодиёти аввал ҳам, гарчи буни кўпчилик инкор қилишга уринса-да, тез суръатда ривожланаётган эди. 1990-йилларда аҳоли жон бошига ЯИМ ўсиши ўртача 6 фоизни ташкил этди. Бу эса, мамлакатни қашшоқ давлатлар рўйхатидан ўрта даромадли мамлакатлар сафига киритди.\nКелгуси 10 йилда республика йилига ўртача 7 фоиздан ўса олса, Хитой ва Осиёнинг бошқа «йўлбарслари» натижасини такрорлаши мумкин. Бироқ, бундай натижага олдиндан кафолат бериб бўлмайди. Мабодо, ўсиш суръати 4 фоизга тушиб кетса, Вьетнамни Таиланд ёки Бразилия дуч келган пасайиш кутмоқда.\nАҚШ ва Хитой иқтисодиёти ажралиши тахмин қилинмоқда


Бир кўзли дажжол қачон ерга тушади? - Zamin.uz\nБувам дин илмини чуқур биладиган инсон эдилар. Биз набираларига қизиқарли ривоятларни кўп сўзлаб берардилар. Яқинда бувамнинг болалик давримда бир кўзлик дажжол ҳақида сўзлаб берган ривоятлари эсимга тушиб қолди.\nҚадимги китобларда ёзилишича, узоқ келажакда осмондан ерга бир кўзли дажжол тушаркан. Жуда баҳайбат бу дажжолни одамлар катта бир уйга қамаб қўйишади ва нималигини билиш учун синчиклаб ўргана бошлашади. Чунки у одамларга ҳеч қандай зиён етказмас экан. Лекин одамлар дажжол ҳали не-не кулфатлар келтиришини билишмас экан.\nТез кунларда бир кўзли дажжол кўпайиб кетиб, улар бутун бир шаҳарни ва кейинчалик ўша давлатни эгаллаб олишади. Бир неча йиллар ичида дажжоллар турли шаклларга кириб, ер юзига тарқалиб кетишади. Ерликлар қанча тилда сўзлашса, улар ҳам шунча тилни ўзлаштириб олишади. Кўп ўтмай дажжоллар сони ер шаридаги одамлар сонидан ҳам ошиб кетади. Улар нафақат ер устида, балки ер остида ҳам, дарё ва денгизларда ҳам одамларни доим таъқиб қилиб юришади. Одамлар дажжоллардан тоғу тошларга ҳам, ўрмону уммонларга ҳам, ҳатто осмонга ҳам қочиб қутула олишмайди. Одамлар уларнинг мақсадини билолмай хавотирга тушишади. Бироқ энди кеч эди...\nБир кўзли дажжол ва унинг гумашталари одамлар ақлини ўғирлаб, уларнинг руҳини синдириш ва ўзига тобе қилишни режалаштирадилар. Шу йўл билан улар минг йиллар давомида инсоният яратган барча бойликларга эга бўлиб, ердаги ҳукмронликни қўлга киритмоқчи бўладилар. Бу ғаразли мақсадини амалга ошириш учун бир кўзли дажжоллар турли шаклга кириб, одамларни чуқур ўрганишда давом этишади. Айниқса, улар ҳамма нарсага ишонувчан ёшларни нишонга олишади, улар билан кечаю кундуз бирга бўлишади, кўнгилхушлик қилишади. Дажжоллар бир неча йил ичида одамларни ақлдан оздира бошлайди, уларнинг хулқ-атворини ўзгартириб юборади.\nОдамлар ақли ҳар хил бўлганлиги боис, кимдир ақлдан камроқ, кимдир кўпроқ озади. Ҳамма гап шундаки, дажжоллар дастлаб ақлли одамлар руҳиятини издан чиқаришга интилишади. Кўп ўтмай ер юзида даҳшатли воқеалар рўй бера бошлайди. Фарзандлар ота-онасидан, ота-оналар фарзандларидан воз кеча бошлайди, яъни одамзод бутун меҳрини ўша дажжолга беради. Дажжоллар сони жуда кўплиги ва ўта айёрлиги боис, уларга ҳеч ким бас кела олмай қолади.\nДажжоллар, аввало, қудратли давлатларни эгаллаб, аҳолисини ақлдан оздиради, уларни ахлоқсиз хатти-ҳаракатларга ундайди. Ер юзида ҳайвонсифат одамлар пайдо бўла бошлайди, кўчаларда ярим яланғоч юрадиганлар кўпаяди. Бундайларнинг на қариялар, на бетоблар, на бева-бечораларга раҳми келади. Одамларнинг нутқи ва талаффузи ҳам ўзгаради, улар инсониятга хос бўлмаган ғалати тилда гаплашадиган, ғалати қилиқлар қиладиган бўлиб қолишади. Бир кўзли дажжоллар бора-бора одамларга ўз она тилида гаплашишни тақиқлаб қўйишади. Улар фақат дажжоллар орқали сўзлашадиган бўлиб қолишади. Вазият шундай бўладики, фарзандлар ҳатто ота ёки онаси билан ҳам дажжол орқали сўзлашади, Улар ўзлари билмаган ҳолда дажжолнинг қулига айланиб қолишади.\nҲаддидан ошиб бораётган дажжолларга қарши инсоният бир тану бир жон бўлиб, салиб урушини эълон қилади. Ҳатто асрлар мобайнида бир-бирини кўра олмайдиган давлатлар бирлашиб, бор кучини йилдан-йилга миллионлаб кўпайиб бораётган дажжол ва унинг гумашталарини йўқотишга сафарбар қилишади. Бироқ кучлар тенг эмас эди. Инсонлар қирғинга учрай бошлайди. Дажжоллар эса кўпайишда давом этаверади, улар кўпайган сайин янада айёрлашиб боради. Бора-бора дажжоллар нафақат одамлар, балки турли ҳайвонлар тилини ҳам ўзлаштириб олишади.\nОдамларнинг дажжолларга қарши курашидан уларнинг қаҳри шу қадар ошиб кетадики, охир-оқибат улар ёш болаларни ўз ота-оналарига қарши гиж-гижлай бошлашади. Бунинг оқибатида болалар ёмон йўлларга кириб, ота-оналарига бўйсунмай қўйишади ва дажжоллар ёнини ола бошлашади. Одамлар ва дажжоллар орасидаги қирғинработ уруш узоқ йиллар давом этади. Ўртада жуда кўп қурбонлар берилади. Дажжоллар одамларни қиргани етмагандай, бир-бирининг гўштини егувчи одамлар сонини кўпайтиришга ҳаракат қилишади. Бўйи-басти турли хил дажжоллар, ҳатто ўз уйида неварасини тинчгина боқиб ўтирган қарияларни ҳам аяб ўтирмайди.\nУларнинг ҳам асабини қуритиб, руҳиятини издан чиқаришади. Натижада ақлдан озган қариялар невараларига бемеҳр бўлиб қолишади. Ҳатто дажжол бағрида жон берувчи қариялар пайдо бўлади. Ёш оналар очликдан чирқираётган норасида гўдакларга ҳам қарамай қўйишади. Бемеҳр дажжоллар етимхоналарга, мактаб ва боғчаларга ҳам бостириб киришади, корхоналарни эгаллаб олишади. Бир кўзли дажжоллар эшикдан ҳам, тешикдан ҳам кириб келишаверади. Инсоният пайдо бўлгандан буён бундай балони кўрмаган эди. Ажабланарлиси шундаки, улар ҳайвонларга тегишмас экан. Бироқ ҳар эҳтимолга қарши уларни кузатувга олишаркан. Масалан, ўрмондаги ҳайвонларни, сувдаги балиқларни, осмону фалакдаги қушларни узоқдан билиб-кўриб турадиган дажжоллар пайдо бўларкан.\nЙиллар ўтиб, юртда одамлар билан боғлиқ шармандали воқеа ва ҳодисалар авж олибди. Эркаклар эркаклигини, аёллар аёллигини йўқота бошлабди. Инсоният уруғини қуритиш учун айёр дажжоллар эндигина тўйи бўлган ёш келин-куёв гўшасига кириб олишаркан. Ёш келин-куёв гўшангада бир-бирининг эмас, балки ўша дажжолнинг кўзига тикилиб ётаркан. Дажжол тонг отгунча ёшларнинг миясига ёмон фикрларни сингдириб, уларни беҳаё қилиқлар қилишга ундаркан. Ўзи эса четдан томошабин бўлиб қараб тураркан.\nОхир-оқибат инсоният дажжолларга кучи етмаслигини билиб, уларга таслим бўла бошлабди. Иродали одамларнинг ҳам асаблари қуриб, руҳияти издан чиқибди. Бир кўзли дажжоллар билан муросага келишишдан бошқа илож қолмабди. Дажжоллар бу ғалабани бутун ер юзида катта байрам қилиб нишонлашибди. Улар ўзларининг ерга тушган даврларига бағишлаб турли хил тадбирлар уюштирибди. Барча сарф-ҳаражатларни эса одамлар бўйнига юклашибди.\nКечагина уларга қарши курашиб юрган одамлар дажжоллар тўйларида елиб-югуриб хизмат қилишаркан, уларга иззат-икром кўрсатишаркан, уларнинг куч-қудратига ва ақлу заковатига ҳамду санолар ўқишаркан. Севги-муҳаббат, меҳр-оқибат, дўстлик ва садоқат нималигини билмайдиган бу дажжоллар инсоният устидан тўла ғалаба қозониш учун уларни ақлдан оздиришнинг янги ва янги усулларини ўйлаб топишдан тойишмапти ва дунёни бузишда давом этишаверибди.\nҲатто кўзга кўринадиган, бироқ қўл билан ушлаб бўлмайдиган дажжоллар пайдо бўла бошлабди. Улар тугмадек тешикдан бемалол чиқиб, катта ҳажмга етар ва барча қилғилиқни қилиб, яна ўша тешикка кириб кетар эканлар. Бундай дажжолларни на таёқ билан уриб, на ўқ билан отиб бўларкан.\nОдамлар устидан тўла ғалаба қозонишса ҳам дажжоллар қабиҳ ниятларини амалга оширишда давом этаверибди. Масжидлар, черковлар ва бошқа муқаддас жойларни ҳам эгаллаб олишибди. Вазият шундай тус олар эканки, одамлар ҳали тили чиқмаган фарзандларини ҳам дажжоллар билан дўстлашишга мажбур қилишаркан.\nОқибатда, чақалоқ аввал ота-онаси билан эмас, балки дажжол билан тил топишаркан. Бу вазиятни яхши тушунган дажжол болани ўзи тарбиялай бошларкан. Натижада ҳали боғча ёшига ҳам етмаган бола инсоният тилини эмас, балки дажжол тилини ўзлаштириб оларкан. Дажжоллар шу йўл билан одамлар жисмини ҳам, руҳини ҳам синдиришаркан.\nБутун дунёни зулмат босибди. Дажжоллар босимига бардош бера олмай ўз жонига қасд қилувчилар сони кўпайибди. Фарзанди келажагидан хавфсираб, дажжолни мажақлаб ташлаган муштипар онани бўғизлаб ўлдирадиган фарзандлар пайдо бўлибди.\nУшбу даҳшатли ривоятни юрагимни ҳовучлаб эшитаётганимни эслайман. Бу ҳолатимни сезган бувам сўзлашда тўхтаб, меҳр билан бошимни силаб, энди ухла, ярим тун бўлиб қолди деганлар. Мен қўрқа-писа бувамдан “Биз тириклигимизда бу дажжол ерга тушмайдими?” деб сўраганман. Бувам жилмайиб: “Сен қўрқма, биз тириклигимизда бу дажжол ерга тушмайди” деганлар.\nКейин билсам бувам бир оз адашган эканлар. Бир кўзли дажжол бувам тириклигида ерга тушмади-ю, бироқ мен тириклигимда ерга тушган экан. Улар – компьютер, ноутбук, турли хил планшет ва смартфонлар эди. Мен ҳам ушбу мақолани бир кўзли “дажжол” ёрдамида тайёрладим...


Моя цель в жизни – познать себя\nMy purpose in lie – know yourself\nОтрывок из эссе “Қалб даъвати “\nИнсонлар хоҳ шимолда, хоҳ жанубда яшасинлар, хоҳ юнон, хоҳ ўзга юртлик бўлсинлар, ягона Худога сиғинадилар. Инсонлар Яратувчини турлича номлар билан атасалар-да, бутун оламга ёлғиз Худо ҳокимлик қилади. Ҳамма ерда айни бир Куч ҳукмрондир.\nПлутарх, юнонлик файласуф (46-127 йиллар)\nКўзингни оч, ғафлатдан қоч, одамзот! Жаҳолат ботқоғига ботиб қолма! Ўз-ўзингга душманлик қилма! Ўзингни англа, қалбингни тингла! Ўзлигингни топ! Кўзларингни очиб, олға қараб чоп! Олдинга интил, йиқилсанг ҳам олдинга йиқил, талпин, ҳаракат қил, Яратганни бил, болалик чоғларингни, беғубор онларингни ёдингга олгин. Илк қадам босганда сен қандай эдинг, ҳаётдан қанчалик завқланар эдинг, юришга қанчалик талпинар эдинг…\nЭнди нима бўлди оёқларингга? Нечун қадам босишни хоҳламайсан сен? Нечун ғафлат ичра қолиб кетгансан? Нечун ёруғликка сен интилмайсан? Кўзларинг бор-у, кўра олмайсан, қулоқларинг бор, эшитолмайсан. Бор вужудинг ила тинглай олмайсан. Ўзинг борсан-у, аммо йўқдайсан, аслинг кимлигини билмайсан. Қорнинг тўқдир сенинг, аммо қалбинг очлигини англай олмайсан. Сабаби, инсонлигинг унутгансан сен, хатоларинг тан ололмайсан. Беайб Парвардигор, бандалари гуноҳкор эканлигин наҳот билмайсан? Хатоинг тан олсанг, Оллоҳ кечирур, тавба қилсанг гар, гуноҳларинг ўчирур. Нечун ёлғиз Зотдан сен сўрамайсан? Тилакларинг ижобат этур, ёлғиз Ўзи сени гуноҳлардан фориғ этур. Ўзинг юволмайсан гуноҳларингни. Сабаби, гуноҳинг қанчалигин билолмайсан. Билмаган нарсангни қандай англайсан, қалбинг ёпиқ бўлса, қандай тинглайсан? Сен тинглай олмайин хароб бўлгансан, сабаби, Оллоҳдан алоқангни узиб қўйгансан. Алоқангни тикла Яратган билан, гуноҳингни ювгин садақанг билан. Садақа – яхши сўз, эзгулик демак. Хайр-эҳсон қилгин, яхшилик қилгин. Меҳр бергин, меҳрли бўлгин, Фақат меҳр ювар гуноҳнинг барин. Аввало ўз-ўзингга ҳисобот бергин, ҳисоботни эса чин дилдан қилгин. Ёлғонни қўшмайин, тўғрисини ёз. Ҳисобот ҳақ сўздан ёзилса гар, соз. Акс ҳолда, ёзганларинг ҳисобга ўтмас, ёлғон қўшилса гар, ҳисобот эмас. Оллоҳ ҳузурида қабул бўлмайди, гуноҳларинг эса кечирилмайди.\nБу оғир юк билан юрарсан кунда, ҳолингга маймунлар йиғлайди шунда. Уларга қўшилиб ўзинг йиғлайсан. Аммо йиғлашни ҳам эплай олмайсан. Кўз ёшларинг кўзингдан чиқса, бу ҳақиқий кўз ёш эмасдир. Кўз ёшларинг қалбингдан чиқса, буни асло йиғлаш демасдир. Қалбдан чиққан ёшларинг дардинг ювар, сенинг нолаларингни Яратган қабул қилар. Беҳудага оқизмагин кўздан ёшингни. Доим ҳалоллаб егин, инсон, топган ошингни. Ҳаром есанг, бир умр сен йиғлайсан, кўз ёшларинг беҳудага тўккайсан. Кўз ёшларинг беҳудага кетмасин, улар сенинг гуноҳларинг юволсин. Барча гуноҳ сўз туфайли бўлади. Ёмон сўздан инсон қалби ўлади.\nТилдандир барча бало. Эҳтиёт қилсанг уни, ишларинг бўлгай аъло. Шошилмагин, эй инсон, ўйлаб сўйла сўзингни, ўзгаларнинг ўрнига қўйиб кўргин ўзингни. Ахир, Оллоҳ сабрли, сени асло шоширмас, сенга бўлган меҳрини Оллоҳ асло яширмас. Сенга барча неъматин, ахир, ошкора берган. Сени барча-барчадан Яратган устун қилган. Сени азиз айлаган, халифа қилиб сайлаган. Наҳотки, шундай Зотнинг қадрини сен билмайсан? Яхшиликларига нечун сен жавоб қайтармайсан? Нечун Унинг шаънига мақтов сўзлар айтмайсан? Нечун Буюк Зотга сен шукроналар қилмайсан? Эй инсон, нечун дилни тил билан бир тутмайсан? Нечун Яратган Зотга сен иймон келтирмайсан?..\nСабаби, қалбинг кўрдир, қалбингни занг босгандир. Ўша зангни тозалаш вақти бугун келгандир. Бугун ишга киришгин, бор кучинг-ла тиришгин. Бугунни қўлдан бермай, бугунги ишни эртага қўймай, қалб зангидан қутулгин, қалбинг Оллоҳга очгин!\nЭй инсон, ўзингга боқ! Ҳеч ўз-ўзингга савол берганмисан? Қандай пайдо бўлганинг ҳақида ҳеч фикр юритганмисан? Мана шу туришинг, мана шу юришинг ҳақида бир бор бўлса ҳам ўйлаб кўрганмисан? Қандай Куч сени бошқариб туриши ҳақида ҳеч қизиққанмисан? Ёки сен ўзинг шундай, куч-қувватга тўлган ҳолда осмондан тушганмисан?! Яратилмаганмисан?! Сени яратмаганми?! Яратган кимлигини билмайсанми? Ер юзига хўжайинман деб ўйлайсанми?! Абадий яшайсанми?! Яратган ҳузурига қайтмайсанми?!\nМана шу саволларга тўғри жавоб тополсанг, қалб билан ҳис қиласан, ўзлигингни биласан, Оллоҳга қалбинг очасан. Олаётган нафасинг, босаётган қадаминг – синовлигини, бу дунёга меҳмонлигингни, Оллоҳ қудрати ила юрганингни англайсан. Ўзлигингни англаб йиғлайсан.Сени йўқдан бор этган Оллоҳга шукроналар айтасан. Борлиқдан йўқлик сари кетасан, яъни ўзингни бир зарра, бир нуқта деб биласан, ожиз бандалигингни тан оласан, кибру ҳаво қилмайсан, манманликка берилмайсан. Виждон амрини қиласан, яъни ички Қонунга бўйсунасан.\nБу Қонун барчасидан устунлигини биласан. Ҳеч қачон Унга қарши бормайсан, бора олмайсан. Мана шу ҳолат ўзлигингни англаш, ўз қалбингга йўл очиш бўлади. Ана шунда дунёга ҳайрат кўзи ила боқасан, вазифанг нималигини англаб етасан, умрингни беҳудага сарфламайсан, эзгуликлар қилгани шошасан, ҳаёт қадрига етиб ўз ўрнингни топасан.\nҲаёт мисоли эртак, аввали охири бордир.\nҲаётни севганларга Оллоҳнинг Ўзи ёрдир.


Ўзбекистон аэропортларида коронавирусга мажбурий тест топшириш жорий этилмоқда – Газета.uz\nLotinchada 14 январ 2022, 19:43 Коронавирус Жамият\nCOVID-19га қарши кураш бўйича Республика махсус комиссиясининг 11 январдаги қарори билан Ўзбекистон аэропортларида коронавирусга қарши мажбурий тест топшириш жорий этилмоқда. Бу ҳақда Uzbekistan Airports матбуот хизмати хабар қилди. Мазкур қарор мамлакатда коронавирус ҳолатлари сонининг ортиши ва «омикрон» штамми аниқлангани муносабати билан қабул қилинди.\nХусусан, 15 январдан бошлаб Давлат божхона қўмитаси Санитария-эпидемиологик осойишталик хизмати билан биргаликда Ўзбекистондаги барча халқаро аэропортларнинг учиб келиш залларида экспресс-тест пунктларини ташкил этади. Келган барча фуқаролар коронавирус учун экспресс тестдан ўтишлари керак. Тест синовларидан ўтиш қиймати Ўзбекистон Марказий банки курси бўйича сўм эквивалентида 5 АҚШ доллари миқдорида белгиланади. Талабалик гувоҳномаси бўлган талабаларга 50% чегирма берилади. I ва II гуруҳ ногиронлиги бўлганлар бепул топширади. Икки ёшгача бўлган болаларни ковид учун текшириш шарт эмас.\n«Аэропортлар имкониятларидан келиб чиққан ҳолда, синов зоналари паспорт назоратидан ўтишдан олдин ёки ўтгандан кейин ташкил этилади», — деди Uzbekistan Airports бошқаруви раисининг биринчи ўринбосари Жавлон Умархўжаев.\nҚайд этилишича, тўловни амалга ошириб, чекни олган йўловчи тўғридан-тўғри тест топширишга юборилади, шундан сўнг паспортга штрих-код ёпиштирилади. Синов натижаларини олиш учун тахминан 15 дақиқа вақт кетади. Бу вақт ичида йўловчи юк олиб, божхона назоратидан ўтишга улгуриши мумкин. Терминалдан чиққач, штрих-код сканердан ўтказилади ва йўловчи тезкор коронавирус тести натижасини олади. Тест ижобий натижа берса, йўловчи мажбурий тартибда изоляцияга юборилади.\nШу билан бир қаторда, ҳозирда авиакомпанияларда 48 соатдан кўп бўлмаган вақт олдин берилган ПЦР тестининг салбий натижаси тўғрисидаги гувоҳнома жўнашдан олдин мавжуд бўлиши ҳақида қоида мавжуд.\nЎзбекистонга киришда коронавирусга экспресс тест олиш тартиби бекор қилинди 24 январ 2022, 17:47\nСЭС Ўзбекистонга кирганлардан экспресс тест олинаётганини изоҳлади 16 январ 2022, 21:44\nШанба куни 900 дан ортиқ кишида коронавирусга чалиниш ҳолатлари кузатилди 16 январ 2022, 11:57\nЎзбекистонда коронавирусга чалинганлар сони кетма-кет еттинчи кун ўсмоқда 15 январ 2022, 11:47


Инсоният коронавирус каби катта муаммога ҳеч қачон дуч келмаганди десак, муболаға бўлмайди. Тўғри, бунгача икки марталаб жаҳон урушлари бўлган, 50 миллионлаб одамларни ҳалок қилган касалликлар келган, лекин қайсидир маънода инсон индивид сифатида мукаммалликка яқинлашган бугунги кунда мана бундай муаммонинг пайдо бўлиши одамзод коинотнинг зарраси бўлган сайёрадаги жуда кичик ва айни дамда ожиз жонзотлигини барчамизга эслатиб қўйди.\nБу ҳолатни истаганингиздек атанг — хоҳланг дунёни бошқараётган Куч ўзининг борлигини билдирди денг, хоҳланг бир давлат бошқасига зарар етказиш учун вирус яратди денг, хоҳланг гўёки ҳамма нарсанинг сирини англаб етган илм-фан ҳам ожиз қолган коронавирус эҳтиётсизлик сабаб қандайдир лабораториядан тарқаб кетди денг. Аммо бир нарса ҳақиқат — вирус одамзотни қийнаб қўйди.\nБундай вақтда энг катта юк давлат раҳбарларига, ўз юртининг сиёсатини юритадиган инсонларга тушади. Фуқаролар уйда ўтириб касаллик ўтиб кетишини кутиши мумкин, лекин давлат раҳбарлари ўз ҳаётини эҳтиётлаш билан бирга мамлакатни қийин вазиятдан олиб чиқиб кетиш ҳақида ҳам бош қотиришга мажбур. Бундай инқироз вақтида уларнинг олдида битта савол кўндаланг бўлади: аввал одамларни қутқариш керакми ёки иқтисодиётни?\nВВС АҚШнинг катта иқтисодчилари амалга оширган суриштирув асосида бу саволга жавоб излади.\nКарантин иқтисодиётни ўлдириши ростми? Жавоб 100 йил аввал «испанка» вақтида берилганди\nКўп давлатлар вирусга қарши иқтисодиётга катта зарар беришини ўйламай карантин билан курашмоқда. Бизнесни «сунъий кома» ҳолатига тушириб, карантин киритишга шошмаётганлар ҳам бор. Карантин чоралари жиддий бўлган жойларда эса одамларнинг норози оҳангдаги гаплари эшитилиб турибди. Улар доим уйда ўтира олишмайди.\nХўш, аслида ким ҳақ: аввал иқтисодиётни қутқариш керакми ёки одамларни?\nАмерикалик олимлар гуруҳи бу саволга жавоб излаш учун юз йил аввал юз берган воқеаларга мурожаат қилишди. Инсоният учун ҳозирги каби тотал карантин янгилик эмас. Юз йил аввал ҳам одамлар шу каби карантинда «ўтиришганди». Биринчи жаҳон урушидан кейин «испанка» номи билан аталган грипп бутун дунёга тарқалган ва 50 миллион одам бу касалликдан ҳалок бўлганди. Ўшанда сайёрадаги ҳар уч одамдан бири «испанка» билан оғриган ва ҳар ўнинчи одам унинг қурбонига айланган.\nХудди ҳозирги каби 1918 йилда ҳам одамлар уйдан чиқмасликка ундалган, ниқоб тақиш мажбурий бўлган ва заводлар ёпилганди. Ўшанда ҳам карантин чораларига эътибор бермаганлар бўлган. Кейинчалик иқтисодиётини эмас, одамларини қутқаришга ошиққан давлатлар ютгани маълум бўлди.\nБошланишида ҳаммага қийин бўлган, лекин грипп ўтиб кетгач, жисмоний контактларни чеклаб, гигиенага эътибор бериш орқали одамларини сақлаб қолишга эътибор берган давлатлар тезроқ оёққа турди.\n«Кескин чоралар кўриб касаллик тарқалишининг олдини олган шаҳарлар эпидемия вақтида зарар кўрган бўлса-да, кейинчалик улар қолганлардан тезроқ ўсишга эришдилар», дейилади АҚШ Марказий банки (яъни, мамлакат федерал резерви) ҳамда Массачусетс технология институти иқтисодчилари ҳамкорликда ўтказган суриштирув натижаларида.\nТадқиқотлар карантин чоралари нафақат ўлимлар сонини қисқартиргани, балки пандемия келтирган иқтисодий зарарнинг ҳам олдини олганини кўрсатган. Дарвоқе, ўшанда АҚШда «испанка» 500 минг одамнинг умрига зомин бўлган.\nКарантиннинг ҳар бир куни муҳим\n1918 йилги пандемия ҳам АҚШда шарқдан ғарбга қараб тарқалади. Касаллик икки тўлқинда ривожланади. Баҳоргиси қўрқинчли, қишкиси эса ундан ҳам даҳшатли кўриниш олади... АҚШ ғарбидаги Сиэтл, Лос-Анжелес шаҳарлари касаллик зарбаларини охирги бўлиб қабул қилишади. Шаҳарларда ҳозирги каби чоралар кўрилади. Албатта, интернет дўконлар, карантин қоидаларини бузганларни рақамли технологиялар ёрдамида аниқлаш кабилардан ташқари.\nАмалдорлар Чикагодаги фаррошларни текширмоқда. 1918 йил. GETTY IMAGES\nХудди ҳозирги каби мактаблар, театр, черковлар ёпилади, жамоат жойларида тўпланиб туриш тақиқланади, жамоат транспортлари тўхтатилади ва дафн маросимлари тор доирада ўтказилиши белгилаб қўйилади. Ўзини иҳоталаш тизими жорий қилиниб, ижтимоий масофа сақлаш тартиби мажбурий қилиб қўйилади. Албатта, ниқоб тақиш ва тез-тез қўлни ювиш ўшанда ҳам «трендда бўлган».\nАмерикалик иқтисодчиларнинг тадқиқотларида маълум бўлдики, 1918 йил мамлакатдаги шаҳарларда карантин эълон қилишдаги ҳар бир кун кейинчалик иқтисодий кўрсаткичларга таъсир қилган. Масалан, 10 кун аввал карантин жорий қилган штатлар барчаси ортда қолгач, қолганлардан 5 фоиз кўпроқ ишчи ўринларига эга бўлган. 50 кун кўпроқ чеклов жорий қилганлар эса 6,5 фоиз кўпроқ иш ўринлари ярата олишган.\nҒарб раҳбарлари «испанка» карантинидан ўрнак олмоқда\n«Испанка» вақтидаги карантин чоралари Ғарб давлатлари раҳбарларини қўрқмай карантин чораларини кучайтиришга ундамоқда. Инсоният ва карантин ўртасидаги «жанг» қандай тугаши ҳали аниқ эмас, лекин бу «жанг»да кўпроқ одамлар жонини сақлашга уринганлар ютиши тарихдан маълум. Умуман, ҳозир нафақат Ғарбда, балки бутун дунёда карантин жорий қилинган ва асосий урғу одамларни қутқариб қолишга қаратилган.\n«Одамларни ва иқтисодиётни қутқариб қолиш аслида бир бирига халақит бермайди. Одамлар ҳаётини қутқариб қолиш орқали иқтисодиётни мустаҳкамлаётган бўламиз», дейилади юқорида таъкидланган тадқиқотда. Бу тадқиқотларни кимлар олиб боргани ҳисобга олинса унинг қанчалик ишончли экани ойдинлашади. Суриштирувларни АҚШнинг собиқ молия вазирлари, собиқ федерал резерв раҳбарлари, катта тадбиркорлар ва иқтисодчи олимлар олиб боришган.\nВакцина йўқлиги ва касалхоналардаги жойлар етарли эмаслиги барча мамлакатларни кескин карантин чораларни қўллашга чорлади. Аввалига касаллик тарқалган Хитой, кейинчалик Сингапур ва Жанубий-шарқий Осиёнинг давлатлари. Кўҳна қитъага ҳам касаллик етиб келгач, Италия, Франция ва Испания каби давлатлар одамларга уйдан чиқишни тақиқлади. Энди эса навбат АҚШга келди.\n«Одамлар машина уриб ўлаётгани сабаб машина чиқаришни тақиқламаяпмиз-ку?»\nКарантин киритмасликка шошилмаётганлар ҳам бор. Бизнес тўхтаб қолмаслигининг тарафдорларидан бири Дональд Трамп бўлмоқда. АҚШ президенти бошида жуда хотиржам эди ва ҳаммаси жойида эканини кўрсатмоқчи бўлаётгандек туюлди.\n«Одамлар коронавирусдан кўра автоҳалокатдан кўпроқ ўлишади, аммо биз бунинг учун автомобил ишлаб чиқаришни тақиқламаяпмиз-ку?», деганди Трамп мамлакатда ҳозирча карантин жорий қилинмаслигини айтиб.\nАммо Оқ уй раҳбари тезда фикрини ўзгартириб чекловлар зарурлиги ҳақида гапира бошлади. Айни дамда вирус тарқалиши бўйича дунёда етакчига айланган АҚШда коронавирус 2 миллионгача одамнинг умрига зомин бўлиши мумкин. Агар керакли чоралар кўрилмаса, албатта. Ҳатто океанортида қурбонлар сони 100-240 минг ўртасида бўлишини оптимистик тахмин сифатида қарай бошлашди...\nБразилия президенти Жаир Болсонару жаҳон соғлиқни сақлаш ташкилотининг тавсияларига намойишкорона қарши чиқаверганидан кейин твиттер ва инстаграм унинг саҳифаларини блоклаб қўйди. Коронавирус таҳликаси бошланган вақтда Эрон президенти Ҳасан Руҳоний вирусни «душманнинг ҳужуми» деб атаб, одамларни ишга чиқаверишга ундаганди.\nКоронавирусни писанд қилмасликда Беларусь президенти Александр Лукашенкога етадигани йўқ. Мамлакатда ҳеч қандай чеклов жорий қилинмаган ва Лукашенконинг ўзи ҳам бемалол юрибди. Футбол ва ҳоккей бўйича чемпионат тўхтатилмаган. Ҳоккей ўйинида қатнашган Лукашенко вирусга беписандларча қараб шундай деди: «Қани, муз майдонида бирорта вирус учиб юрганини кўрдингизми? Мен ҳам кўрмадим. Вирусга қарши энг яхши восита муз. Тиззада туриб яшагандан тик туриб ўлган яхши». Шунингдек, Лукашенко ўзининг антивирус рецепти билан бўлишди: ароқ, ҳаммом, спорт ва далада ишлаш.\nКарантиннинг иқтисодиётга зарари ва фойдаси\nҲаёт бутунлай тўхтаб қолиши табиийки мамлакат иқтисодиётига зарар қилмай қолмайди. Аммо карантиннинг иқтисодга фойдаси ҳам йўқ эмас.\nАввал ёмонидан бошласак.\n1919 йилда ишсизлар Лос-Анжелесдаги меҳнат биржасини қамал қилмоқда GETTY IMAGES\nЖаҳон иқтисодиётининг пойдевори фаол ҳаёт тарзи асосига қурилган. Одамлар барларга, ресторанларга, спортзалларга, клубларга нима учун боришади? Нега чиройли кийимлар, йўлтанламас машиналар сотиб олишади? Албатта, уларни қолганлар кўриши учун. Карантинда эса одамлар уйда ўтиришга мажбур, табиийки нофаол ҳаёт тарзида кимгадир кўз-кўз бўлиш имконсиз. Бундан ташқари, карантин вақтида ҳамма ишчи кучи уйда бўлади ва ишлаб чиқариш, савдо тўхтайди. Саноқли соҳалардан ташқари, албатта.\nОқибатда тадбиркорлик ривожланишдан тўхтайди. Бу келажакдаги кўрсаткичларга ҳам таъсир қилади. Банкротлик кўпаяди, корхоналар ёпилиб кетади, кўпчиликнинг тирикчилиги қолиб кетади. Барчаси йиғилиб банкларга таъсир қилади. Қарздорлик кўпайиб кетади, кредитлар вақтида ёпилмайди, банкларнинг ликвидлик даражаси тушиб кетади ва улар кредит беришда қийналиб қолишади. Кредитсиз эса бизнес бўлмайди.\nКарантиннинг асосий фойдаси у касалликнинг, шунингдек, асоратларининг чекинишига олиб келади. Карантин янада катта иқтисодий зарарлардан сақлайди. Албатта, бу иқтисодда бир кундаёқ сезилмайди, лекин «омон-омон даврлар бошлангач», карантин чоралари самара бера бошлайди. Ўзингиз ўйлаб кўринг, ўлим сони кўп бўлса, аввало иқтисоднинг асосий омили бўлган ишчи кучи — фуқароларнинг сони камаяди, қолганларининг ҳам кайфияти тушиб кетиб, ишчанликка таъсир қилади.\nКарантин вақтида одамлар пулларини эҳтиёт қилишади ва фақат энг зарур нарсаларни сотиб олишади. Мебель, машина сотиб олиш, концертларга бориш, денгиз соҳилига бориб дам олиш каби нарсалар иккинчи даражали бўлиб қолади. Карантин тугагач эса буларга эҳтиёж шунчалик узоқ вақт юқори бўлиб турадики, ўша соҳалар жуда яхши иқтисодий кўрсаткичларга эга бўлишади.\nТўғрида, 2-3 ойлаб уйда ўтирганлар хумори тутиб ресторанлардан чиқмай қолади, машина шайдолари босиб-босиб янги автомобиль сотиб олади, саёҳатни соғинганлар аэропортларга шошади. Бир неча йилда бу соҳалар карантиндаги қийинчиликларни кўрмагандай бўлиб кетади.\nДўконлар ёпиқ, одамлар ишсиз, иқтисодиётда талаб ҳам таклиф ҳам ҳалокатли ҳолатда. Худди 100 йил аввалгидек\nҲозир коронавирус зарарининг аниқ миқдори ҳақида айтиб бўлмайди, чунки у энди чўққисига чиқиб бораётган бўлиши мумкин. Масалан, 1918 йил «испанка» АҚШда ишлаб чиқариш ҳажмининг 18 фоиз камайишига олиб келган. Америкалик олимларнинг айтишича, агар карантин бўлмаганида, ўшанда ҳаммаси янада ёмонроқ бўларди.\nКоронавирус «испанка»дан камроқ зарар келтиришини тахмин қилиш мумкин. Ахир орадан, бутун бошли бир аср ўтди, тиббиёт, технологиялар ривожланди. Иқтисодиёт ҳам инқироздан чиқишнинг турли йўлларини таклиф қила бошлади. Шу боис, зарар максимал даражада кам бўлиши мумкин. Масалан, АҚШнинг ўзи аксилинқироз режаси учун 2,2 триллион доллар пул ажратди, Германия тадбиркорларга 500 миллиард евро кредит берди, бутун дунёда авиакомпанияларга ҳукуматлар томонидан ёрдам кўрсатилмоқда.\nЮқорида бир неча бор такрорлаганимиз АҚШнинг обрўли иқтисодчилари амалга оширган суриштирув шундай якунланади: «Тайван, Сингапур каби тезда карантинга «ўтирган» мамлакатлар нафақат фуқароларини қутқариб қолишди, балки катта иқтисодий зарарнинг олдини олишди. Хулоса шуки, карантин чораларига асло иқтисодиётга зарар келтирадиган омил деб қарамаслик керак».


Қарз тан олинса – судсиз ундириб олинади | NORMA.UZ\nҚарз тан олинса – судсиз ундириб олинади\nСолиқ кодексида ана шундай механизмни назарда тутиш таклиф этилмоқда. Қонун лойиҳаси ҚҲТБТ порталида муҳокама қилинмоқда.\nсолиқ тўловчи солиқ қарзини ёзма равишда тан олиши, уни ЭРИ билан тасдиқланган электрон ҳужжат шаклида тақдим этиш мумкин;\nсолиқ тўловчи ундирув унинг мол-мулкига қаратилиши ҳақида огоҳлантирилиши.\nсолиқ қарзини узиш тўғрисидаги талабнома нусхаси, талабнома солиқ тўловчига тақдим этилганлиги (йўллангани) далили илова қилинган ҳолда;\nсолиқ тўловчининг солиқ қарзи суммасини тан олиш тўғрисидаги хати нусхаси;\nсолиқ тўловчига қарор нусхаси тақдим этилганлигини тасдиқловчи ҳужжат.\nСолиқ кодексига мувофиқ солиқлар ва бошқа мажбурий тўловларни тўлаш мажбурияти зиммасига юкланган юридик шахслар ва уларнинг алоҳида бўлинмалари – 4 054 600 сўм;\nжисмоний шахслар – 1 013 700 сўм.


Қозоғистонда ҳам коронавирус қайд этилди — Sof.uz\nЖАҲОН 95,989,807 68,607,983 2,048,553\nҚозоғистонда ҳам коронавирус қайд этилди\n13.03 14:25 897 Тиббиёт\nҚозоғистонда коронавирус инфекцияси билан касалланиш ҳолати қайд этилди. Бу ҳақда мамлакат соғлиқни сақлаш вазири Елжан Биртанов маълум қилди. Қайд этилишича, ҳозирги вақтда касалланишнинг иккита ҳолати аниқланган.\n“Афсуски, қайта текширилган бугунги маълумот шундан далолат бермоқдаки, коронавирус тести натижаси ижобий бўлган. Бу Германиядан келган беморларда топилди”, — дея айтиб ўтди мамлакат соғлиқни сақлаш вазири.\nБилдирилишича, ушбу фуқаролар Олма отадаги юқумли касалликлар стационарида изоляция қилинган.\n“Яна 73 йўловчи бўлган, рўйхатлар мавжуд. Улар кузатув остида қолмоқда. Биз уларни изоляцияга олиш бўйича ҳаракатларни бошлаяпмиз, яъни қидириб топиш ва карантинга жойлаштириш. Улар касал эмас, аммо 14 кун давомида карантинда қолади”, — деди Биртанов.\nКеча, 21:13 900\nКеча, 19:58 764\nҚозоғистонда намойишчилар Хитой элчисини ҳайдаб юборишни талаб қилмоқда (видео)\n14.09 16:30 1651\nҚозоғистонлик уламо Маъмуржон домла озодликка чиқди\n18.08 11:06 669 Жаҳон\nҚозоғистонда содир бўлган зилзила Тошкентда ҳам сезилди\n4.08 10:39 255 Ўзбекистон\n23.06 11:26 2257 Жаҳон


Фото: Тошкент вилоятида дарахт ўтқазиш акцияси – Газета.uz\nФото: Тошкент вилоятида дарахт ўтқазиш акцияси\nЯнги турар-жой мавзеларида 1000 дан зиёд кўчатлар ўтқазилди.\n28 март 2016, 11:49 Медиа Жамият\nЯкшанба куни Ўрмонлар куни (21 март) муносабати билан Тошкент-Чорбоғ трассаси бўйлаб дарахт ўтқазиш акцияси бўлиб ўтди.\nАкция иштирокчилари, жумладан, 50 нафардан зиёд талабалар, ўрмон хўжалиги мутахассислари назорати остида янги бунёд этилган турар-жой мавзеларида 1000 дан ортиқ япон сафораси, каштан ва эман сингари дарахтларнинг ёш кўчатларини ўтқазди.\nТабиатни муҳофаза қилиш қўмитаси вакилларининг «Газета.uz»га хабар қилишича, мазкур дарахтлар тасодифан танлангани йўқ — япон сафораси ва каштан мевалари шифобахш хусусиятга эга бўлиб, халқ табобатида кенг қўлланилади. Шунингдек, улар ҳавони тозалашда ҳам алоҳида аҳамиятга эга. Битта катта каштан дарахти 20 минг куб метргача майдонни зарарли газлардан тозалайди. Эман ҳам фитоцид хусусиятлари, эстетик қиёфаси ва узоқ умр кўриши бўйича ўз яшил сафдошларидан қолишмайди.\nҚишлоқ ва сув хўжалиги вазирлиги қошидаги Ўрмон хўжалиги бош бошқармаси маълумотларига кўра, Ўзбекистоннинг умумий ўрмон фонди майдони 9,65 миллион гектар ёки республика ҳудудининг 19,5 фоиз қисмини ташкил этади. 1990 йил билан солиштирилганда, ушбу майдон 4 миллион гектарга ошди.


«Эмланиш, касалликни бошдан кечириш ёки вафот этиш»: Германияда пандемия бошидан бери энг кучли тўлқин кузатилмоқда\nЖаҳон 12:56 / 24.11.2021 7538\nКеласи бир неча ой давомида Германияда эмланиш ёки касалликни бошдан ўтказиш ҳисобига иммунитетга эга бўлмаган кўпчилик ўлим хавфи остида.\nБу ҳақда Германия соғлиқни сақлаш вазири Йенс Шпан 22 ноябрь куни маълум қилди. “Эҳтимол, қиш фасли якунига келиб, Германияда деярли ҳамма вакцина олади, касал бўлиб тузалади ёки вафот этади”, дея маълум қилди Шпан коронавируснинг дельта штамми тарқалиши ҳақида гапираркан.\nРасм: Metodi Popow / imago images / Scanpix / LETA\nАвстрия мажбурий эмланишни жорий этмоқчи. Германия ҳам шу ҳақида ўйлаяпти\nШпан ўзини мажбурий эмлаш душмани деб атади (қўшни Австрияда шунга ўхшаш чораларни жорий этиш режаси эълон қилингач, Германияда бу кенг муҳокама қилина бошлади). Бироқ эмланиш – Германия аҳолисининг “бурчи” эканини маълум қилди. Матбуот анжуманида вазирнинг ёнида ўтирган Шарите шифохонаси профессори Ляйф Эрик Зандер ўз фикрини янада очиқ баён этди: “Ҳамма вакцина олиши керак, ўзга танлов йўқ”.\nСоғлиқни сақлаш вазири матбуот анжуманидан кейин Focus немис журналида “Агар Йенс Шпанни эътибор билан тингласангиз, мажбурий эмланиш қанчалик яқин эканини сезасиз”, сарлавҳаси остида материал чоп этилди. Умуман олганда, дейилади мақолада, яқинда Германия канцлери лавозимини тарк этадиган Ангела Меркель мажбурий эмланиш қарорини унинг вориси томонидан тузиладиган янги ҳукумат қабул қилишини очиқ баён этди.\nНемислар Pfizer/BioNTech вакцинасига кўпроқ ишонишади. Улар шу даражада машҳурки, расмийлар унинг ҳар бир врачга тўғри келувчи миқдорини чеклашган.\nРасмий маълумотларга кўра, Германияда коронавирусга қарши вакцинанинг камида битта дозасини аҳолининг 71 фоизи олган, 68 фоизи эса тўлиқ эмланган (бу улушлар кўпроқ ҳам бўлиши мумкин). Аҳолининг яна 7 фоизи вакцинанинг бустер дозасини ҳам олган. Мамлакатда энг машҳур препаратлар – АҚШнинг Pfizer ва BioNTech немис вакциналаридир. Соғлиқни сақлаш вазирлиги маълумотларига кўра, Германиядаги шифокорларнинг тахминан 90 фоизи айнан унга буюртма беради.\nЎтган ҳафтада Шпан Pfizer/BioNTech препаратларини битта шифокорга бир ҳафтада 30та дозага чеклади ва айнан шунинг учун қатъий танқид остида қолди. Унинг бу қадами Германия ҳукумати томонидан АҚШнинг Moderna компаниясидан сотиб олган бошқа вакцинага бўлган талабни оширишдан иборат. Ҳозирда омборхоналарда ушбу вакцинанинг 16 миллион дозаси мавжуд. Улардан фойдаланилмаса, яроқлилик муддати 2022 йилнинг биринчи чорагида тугайди, дея маълум қилди Шпан матбуот анжуманида.\nУ Moderna компанияси вакцинасини “яхши, хавфсиз ва жуда самарали” деб атади. “Айрим шифокорлар BioNTech вакциналар орасида “Мерседес”, Moderna эса “Роллс-Ройс дейишади”, – деди вазир.\nГерманияда октябрь ойидан бошлаб коронавируснинг навбатдаги тўлқини давом этмоқда. Касалланганлар сони ортмоқда, бироқ вафот этаётганлар сони бир йил аввалги кўрсаткичга қараганда камроқ.\nГерманияда пандемия бошидан бери коронавирус билан 5,4 миллион киши касалланди, улардан 99 мингдан ортиғи вафот этди. Мамлакатда октябрь ойи бошидан бери коронавирус билан касалланиш ҳолатлари яна ортмоқда, ноябрь ойи бошидан бери эса ўсиш суръати сезиларли кўпайди: ўтган ҳафтада коронавирусга чалинган 344 минг янги бемор аниқланди. Бу эса коронавируснинг иккинчи тўлқини вақтида ўтган қиш фаслида белгиланган аввалги ҳафталик энг юқори кўрсаткичга қараганда икки марта кўпроқ.\nШу билан бирга, Германияда ҳар ҳафта кузатилаётган ўлимлар сони ҳозирда иккинчи тўлқин авжи – сўнгги етти кундаги қарийб 1400та ҳолатга қараганда тўрт марта камроқ.\nМамлакатда чекловларнинг янги тизими жорий этиляпти. Улар 2G ва 2G+ деб аталади\nШунга қарамай, соғлиқни сақлаш тизимининг тобора ортиб бораётган беморлар оқимига дош бериши қийинлашмоқда. Шунинг учун Ангела Меркель Германия федерал ерлари раҳбарлари билан коронавирусга қарши янги чекловларни муҳокама қилди. Сиёсатчилар одамларнинг алоҳида категориялари – шифохона ва қариялар уйи ишчилари учун мажбурий эмлаш ҳақида келишиб олишди.\nБундан ташқари, 2G ва 2G деб аталган чекловлар тизими ҳақида келишиб олишди. У 100 минг кишига тўғри келувчи шифохонага ётқизиладиган беморлар сонига асосланган. Агар федерал ўлкада бу кўрсаткич уч кишидан ортса, вакцина олганлар ёки сўнгги ярим йил ичида коронавирус билан касалланганлар, ушбу кўрсаткич олти кишидан юқори бўлса, фақат вакцина олганлар ёки мажбурий салбий тестга эга коронавирус билан касалланганларгина жамоат жойларига бориши мумкин.\nМазкур чекловларни белгилаш вақтида Германия бўйлаб шифохоналарга ётқизиш ўртача кўрсаткичи 100 минг кишига 5,3 беморни ташкил этган. Бу кўрсаткич юқори бўлган Бавария ва Саксония каби ерларда нафақат жамоат жойларига бориш чекланди, балки оммавий тадбирлар бекор қилинди ва Рождество ярмаркалари ёпилди.\nЖамоат транспортидан фойдаланиш учун эмланмаганлар ҳар куни коронавирусга экспресс-тест топшириши керак\nБундан ташқари, яқин кунларда Германия шаҳар ва шаҳарлараро транспортида янги 3G тизими амал қила бошлайди. Жами йўловчилар (болалар ва талабалардан ташқари) эмланганлик тўғрисидаги гувоҳнома, сўнгги ярим йил ичида коронавирус билан касалланганлик ёки бир сутка ичида топширилган коронавирус экспресс тести натижасини ўзлари билан олиб юришлари керак бўлади. Германияда яшовчи ҳар бир одам бу каби тестни бир ҳафтада бир марта бепул амалга ошириши мумкин.\nБерлин Техника университети Ер ва сув транспорти институти профессори Каи Нагель ушбу чораларни асосли деб айтди, бироқ яқин орада Германия ҳукумати янада узоқроқ бориб, 2G тизимини жамоат транспортига кенгайтириши, яъни вакцина олмаганларга автобус, поезд ва трамвайлардан фойдаланиш имкониятини чеклашига ишонмайди. “Ҳатто эмланмаганлар ҳам ҳаракатланиш имкониятига эга бўлиши керак”, — деди профессор Berliner Zeitung нашрига.\n08:11 / 01.12.2021 19201


“Титаник” 108 йил деганда илк бор бўлакларга бўлинади | Qalampir.uz\nБу қизиқ\t21 Май 08:19 9231\n“Washington Post” нашрига кўра, АҚШ суди юк кўтарувчи компанияларга Атлантика океанининг пастки қисмида “Титаник”нинг ёриқларини кесиб ташлашга рухсат берди.\nВиржиния штатидаги Федераль суд 18 май куни RMS Titanic компаниясига чўкиб кетган кемадан “Маркони” симсиз телеграфини олишга рухсат берди. Ушбу телеграф орқали экипаж фалокат ҳақида бошқаларга хабар беришда фойдаланган.\nТаъкидланишича, фожиа содир бўлган кундан бошлаб 108 йил ичида тадқиқотчилар биринчи марта афсонавий кеманинг вайроналарини кесишади. Суд экспедицияни "Титаникнинг йўқолиши натижасида қолдирилган мероснинг бир қисми бўлиб қоладиган артефактни қўлга киритиш учун ноёб имконият", деб атади.\nRMS Titanic ҳали ҳам суд томонидан молиялаштириш режасидан розилик олиши керак. Аммо бу жараён коронавирус пандемияси сабабли мураккаблашмоқда. Шу сабаб кўплаб бўлимларнинг иши тўхтаб қолди. Сув ости роботлари билан жиҳозланган экспедициянинг иши келаётган ёзда бошланиши режалаштирилган.\n29 Май 17:40 60664\n28 Май 21:12 48326\n29 Май 09:48 41567\n29 Май 21:45 40494\n28 Май 08:06 29278


Қовун сақлаш сирлари - Agronet.uz интернет порталида\nҚишга сақлаб қўйиш учун кузги қовунлар қуруқ об-ҳаво шароитида пишган ва бир оз хомроқ пайтида йиғиб олинади. Банди пичоқ ёки қайчи билан танасига зарар бермасдан қирқилади. Қовун сақлаш учун энг яхши ҳарорат 0-1˚C ҳисобланади. Ҳавонинг нисбий намлиги эса 85% га яқин бўлиши керак. Бундай шароитда узоқ сақланадиган қовунларни совутгичда май ойигача сақлаш мумкин.\nҚовунларни омборхоналарда осилган ҳолатда сақлаш мумкин. Бунда омборхоналарда трубалар ўрнатилган бўлиши зарур. Қовунлар бу трубаларга осиб чиқилади. Қовунларни стеллаж қаватларига солинган сомоннинг устига бир қатор қилиб, бандини пастга қилиб, териб чиқилади.\nҚишга сақланадиган қовун 2-3 см ли банди билан ўткир пичоқда кесиб олинади. Кўкиш, етилмаган қовунлар сақлашга ярамайди. Чунки улар камшира бўлиб, пишмай қолиб тез бузилади. Палакдан узиб олинган қовунлар бир қатор қилиб терилиб, даланинг ўзида 10-15 кун қуёш тафтида ушланади. 4-5 кунда бир ағдариб қўйилади. Шу вақт давомида қовунда тегишли физиологик жараёнлар содир бўлиб, бу унинг сақланиш қобилятини оширади. Сўнгра қовунлар омборга ташилади. Бунда машина ёки трактор устига юмшоқ тўшама солиб, қовунлар устма-уст терилади.\nҚовун сақланадиган омборларнинг ҳаво ҳарорати 2-4˚C, нисбий намлиги 70-80% бўлиши керак. Намлик бундан ошиб кетса, замбуруғли касалликлар пайдо бўлиши мумкин.\nҚовунни ҳам ҳар хил сақлаш мумкин: токчаларга териб, яшикларга жойлаб ёки осиб қўйса ҳам бўлади. Қовун осиб қўйилганда нисбатан яхши сақланади. Бунинг учун омборларда ўрнатилган 4-5 ярусли қилиб, оралиғи 80-90 см қолдириб, диаметрик 10-12 см ли ходалар ўрнатилиб, уларга қовунни тўрга солиб илиб қўйилади.\nТокчанинг икки томонидан қовун сақланадиган жой тайёрланади. Булар 3-4 ярусли бўлиб, бир-биридан ярим метр масофада жойлашади. Токчага қуруқ қипиқ сепилади. Сўнгра қовунлар бир-бирига тегмайдиган қилиб, бир қатор териб чиқилади. Токчадаги ҳар бир қовун тагига алоҳида-алоҳида тўшама қилинса яна ҳам яхши бўлади. Қовунни яшикларда ҳам сақлаш мумкин. Бунинг учун яшик тубига 10-15 см қалинликда похол тўшалиб, устига эҳтиёт қилиб бир қатор қовун терилади.\nЮртимизда қовунни асосан омборхоналарда сақланади. Бундай омборхоналарнинг баландлиги 3-4 м дан 5-6 м гача, ўзи оддий, девори қалин лой сувоқ бўлади. Деворларига маҳсус қопқоқли туйнукчалар ўрнатилади. Бундай омборхоналарда ҳарорат кузда 10-15˚C, қишда 4-7˚C бўлади. Ҳар бир қовун йирик кўзли тўрхалта ёки қамишдан тўқилган қовуқга солиниб осиб қўйилади. Бунда ҳаво яхши юришади ва қовунлар яхши сақланаётганини назорат қилиб туриш мумкин бўлади.\nҚисқароқ муддатли сақлов учун қуйидаги навларни олиш мумкин: ўртапишар навлардан Ўзбекистон – ичи қизил 1233, Кўкча-588, Оқ қовун-557, Кўктўнли-1087, Чўли, Оқ гулоби-803 ва бошқалар. Кузги-қишки ва қишки навлардан Қариқиз-700, Қўйбош-476, маҳаллий Қорапўчоқ-3744, Умрвоқи-3748, маҳаллий Оққош, сариқ Қора қўтир ва бошқалар.


Sunday, 31 January 2016 09:15\nБугундан бошлаб Эрон Халқаро радиоси Ўзбек хизматининг оқшомги дастури орқали чоршанба кунлари эфирга узатиладиган эшиттиришларда “Такфирий жараёнлар ёхуд бузғунчилик сценарияси" мавзуидаги суҳбатларни эътиборингизга ҳавола этамиз. Бизни тинглаб боринг.\nТакфир ёхуд кофирга чиқариш жараёни тарих давомида ҳеч бир меъёр ва қоидага амал қилмасдан бир гуруҳ томонидан бошқа гуруҳга қарши ёки демократик бўлмаган ва мустабид тузумлар томонидан шахсга, шахсларга, фирқаларга ва бошқа турли гуруҳларга қарши амалга оширилган ҳаракатдир. Айрим кимсалар таассуб ҳамда хато тушуниш ва хулосалар натижасида бошқаларни диндан чиққанликда айбдор этиб, уларнинг қонини тўкиш, мол-давлатига эгалик қилиш ва номусига тегишни ҳалол ҳисоблайдилар. Ушбу такфир сўзидан диний гуруҳ ва фирқалар ҳамда мустабид ҳукуматларнинг фойдалангани дунёнинг турли минтақаларида кўплаб низолар, тўқнашувлар ва қонтўкишларга сабаб бўлиб, жаҳон ҳамжамиятини жиддий муаммолар билан юзмаюз қилган.\nБугунги кунда исломий мамлакатларда такфирий гуруҳлар томонидан амалга оширалаётган оғир жиноятлар ва даҳшатли қотилликлар ва ўз диндошларини ҳалокатга етказишлар олдин таъкидлаб ўтилган жиддий муаммолардан ҳисобланади. Шак-шубҳасиз, юзага келган ушбу қалтис ҳолатлар Ислом душманларининг орзуси бўлиб, уларни мақсадларига яқинлаштиради. Зеро бу каби ҳаракатлардан Ғарб ОАВ Ислом чеҳрасини қоралаб кўрсатиш учун сиёсий мақсадларда ва тарғиботларда кенг кўламда фойдаланишади.\nВоқелик шундаки, Ислом таълимотидан нотўғри хулосалар чиқариш ва такфирий жараёнларга мойиллик кўрсатиш Ислом Пайғамбарининг реҳлатларидан кейин бошланган.Такфирий ақида ва тафаккурга эга бўлган биринчи гуруҳ “Хаворижлар” ҳисобланади.\nҲазрати Али (а) “Хавориж”ларнинг Ислом жамияти учун хатарли эканликларини билгач, уларга қарши курашни бошлайдилар.Ушбу тўқнашув тарихда “Наҳравон” жанги номи билан машҳурдир.\nРивоят қилишларича, бу борада ҳазрати Али (а): «Эй одамлар! Мен Расулуллоҳ (с)нинг «Умматимдан бир қавм чиқур. Улар Қуръон қироат қилурлар. Сизларнинг қироатингиз уларнинг қироати олдида ҳеч нарса эмас. Сизларнинг намозингиз уларнинг намози олдида ҳеч нарса эмас. Сизларнинг рўзангиз уларнинг рўзаси олдида ҳеч нарса эмас. Улар Қуръонни қироат қилурлар ва уни фойдаларига деб ҳисоблайдилар. Ҳолбуки у уларнинг зараригадир. Уларнинг намозлари бўғизларидан нарига ўтмас. Улар Исломдан худди ўқ камондан чиққандек чиқурлар. Агар уларга мусибат етказадиган лашкар ўз набийлари тиллари ила ўзларига ҳукм қилинган нарсани билсалар, ўшанга суяниб амални тарк қилур эдилар. Ўшанинг аломати уларнинг ичида бир одам бўлади. Унинг билаги бору чиғаноғи йўқ. Билагининг бошида сийнанинг соғадиган жойига ўхшаш нарса бор. Унинг устида оқ туклар бор», деганлар.\nСизлар Муовия ва аҳли Шом томон бориб, анавуларни зурриётларингиз ва молларингизга ўзингиздан ўринбосар бўлишлари учун қолдириб кетасизларми? Аллоҳга қасамки, мен анавуларни ўша қавм бўлса керак деб ўйлайман. Чунки улар ҳаром қонни тўкдилар. Одамларнинг чораваларига ғорат қилдилар. Бас, Аллоҳнинг исми ила олға босинглар!» деган эканлар.\nЗайд ибн Ваҳбнинг ривоят қилишича:\n«Юриб бориб бир манзилга тушдик. Кейин бир кўприкдан ўтдик. Ўша кунда хаворижларнинг бошлиғи Абдуллоҳ ибн Ваҳб ар-Росибий эди. Тўқнашган чоғимизда у уларга «Найзаларни ташланглар! Қиличларингизни қинларидан чиқаринг! Мен уларнинг сизларга худди Ҳаруро куни мурожат қилганларидек мурожат қилишларидан хавфдаман», деди. Улар қайтиб найзаларини узоққа улоқтирдилар ва қиличларини суғирдилар. Бас, кишилар уларни найзалари ила қарши олдилар. Улар остин устин бўлиб қатл қилиндилар. Бизнинг лашкаримиздан фақат икки кишигина мусибатга учради. Шунда ҳазрати Али (а):\n«Уларнинг ичидан билаги ноқисни топинглар!» деди.\nОдамлар уни топа олмадилар. Шунда Имом Али (а) ўзлари турдилар. Ул ҳазрат бир-бирининг устида тўпланиб ётган ўликлар олдигача борди. Буларни нарига суринглар, дедилар. Уни ерга қапишиб ётган ҳолда топдишди. Шунда ҳазрати Али (а) такбир айтдилар ва: «Аллоҳ рост айтди! Унинг расули етказди!» дедилар.\nҚадрли тингловчилар, сиз муқаддас Машҳад шаҳридан эфирга узатилаётган бир соатлик оқшомги дастуримизда "Такфирий жараёнлар ёхуд бузғунчилик сценарияси" рукни остидаги туркум эшиттиришнинг биринчи сонини тинглаяпсиз. Ушбу эшиттиришнинг матнини ўқиш ва садосини тинглаш имконига сиз радиомизнинг интернет сайти uzbek.irib.ir орқали хоҳлаган пайтда эга бўлишингиз мумкин.\nРивоят қилишларича, «Али ибн Абу Толиб Ямандан Расулуллоҳ (с)га тупроғидан тозаланмаган ёмби тиллони қарз ила ошланган терига солиб юборадилар. Бас, у зот уни тўрт киши; Уяйна ибн Бадр, ал-Ақраъ ибн Ҳобис, Зайд ал-Хойл ва Алқама ибн Улоса орасида тақсимладилар. Шунда у зотнинг саҳобаларидан бир киши «Улардан кўра бунга биз ҳақли эдик», деди.\nБас, бу Набий алайҳиссаломга етди ва: «Менга ишонмайсизларми?! Ҳолбуки, мен осмондаги зотнинг ишончлисиман. Менга эртаю кеч осмоннинг хабари келиб туради», дедилар.\nШунда кўзлари ичига кирган, икки яноғи бўртиб чиққан, дўнгпешона, серсоқол, тақирбош ва иштонини шимариб олган бир киши ўрнидан туриб:\n«Эй Аллоҳнинг расули Аллоҳдан қўрқинг!» деди.\n«Шўринг қурсин! Мен ер аҳлининг Аллоҳдан қўрқишга энг ҳақлиси эмасманми?!» дедилар.\nСўнгра ҳалиги киши ортига қайтиб кетди. Шунда Холид ибн Валид:\n«Эй Аллоҳнинг расули Унинг бўйнига зарба берайми?» деди.\n«Йўқ. Эҳтимол у намоз ўқир», дедилар.\n«Қанчадан қанча намозхон тили билан дилида йўқ нарсани айтади», деди Холид.\nШунда Расулуллоҳ алайҳиссалом:\n«Албатта, мен одамларнинг қалбини тешиб кўришга ҳам, қоринларини ёриб кўришга ҳам амр қилинмаганман», дедилар.\nСўнгра у зот кетиб бораётган ҳалиги кишининг ортидан назар солиб туриб:\n«Мана шунинг жинсидан бўлган бир қавмлар чиқади. Улар Аллоҳнинг китобини кўп тиловат қиладилар. Аммо у уларнинг бўғизларидан нарига ўтмайди. Улар диндан худди ўқ камондан чиққандек чиқадилар. Агар уларни топсам, албатта, Самуд қавмидек қатл қилардим», дедилар».\n“Хавориж”лар гуруҳининг бошлиқлари ҳазрат Али (а) қарши куфр ҳукмини чиқариб, ўз курашларини “Аллоҳ ҳокимиятининг бошланиши” деб атадилар. “Хавориж”лар жараёни фаолиятининг ўша аввалида зоҳирни кўриш ёндашуви кузатилган. Уларнинг тушунишича, Қуръони карим қатъий қонун бўлиб, унинг тафсирига ҳеч қанақа эҳтиёж йўқ. Улар ҳукмни Аллоҳга хос деб билиб, ҳукумат масъулларини ушбу ҳуқуққа лойиқ ҳисобламасдилар. Шунинг учун улар ҳукуматга қаршилик кўрсатиш ва уларга қарши кураш тарафдори бўлиб, бир нав анархизмга эътиқод қилардилар.”Хаворижлар” гуруҳи аъзолари одамларни икки гуруҳга, яъни шариат олими ва шариат жоҳилига бўлишган эдилар. Уларга ўхшамаган ё эргашмаган ва уларга қарши бўлган кишиларни кофир ва душман эълон қилардилар.\nҚадрли тингловчилар, “Такфирий жараёнлар ёхуд бузғунчилик сценарияси” рукни остидаги туркум эшиттиришнинг илк сони шу ерда ўз ниҳоясига етди. Мен эса сизлар билан хайрлашаман. Аллоҳ таолонинг паноҳида бўлинг.\nMore in this category: « ИШИД террорчи ташкилоти\tТакфирий жараёнлар »


Стресс: ундан чиқиб кетиш йўллари борми? - Darakchi\nЖАМИЯТ 16.04.2018, 10:55\n– “Стресс” инглизча сўз бўлиб танглик, зўриқиш, босим деган маъноларни англатади. Оддий тилда тушкунликка тушиш, дейилади. Бу баъзида оз фурсат, баъзида узоқ вақт кечиши мумкин. Иккала ҳолатда ҳам инсонга зарар етказади. Яъни, ақлий фаолиятнинг сусайиши, юрак уриши тезлашиши, қон томирлари кенгайиши, ички касалликлар – ошқозонда яллиғланишлар келиб чиқишига сабаб бўлади. Стресснинг салбий томонларидан яна бири мияни тормозлаб, маъносиз фикрлайдиган даражага тушириб қўйиши мумкин. Агар одам тез-тез тушкунликни бошидан кечирса, атрофдагилар билан гаплаша олмайдиган ҳолатга тушади. Стресс натижасида инсон ўзига паст баҳо бера бошлайди. Оқибатда ўзини ёлғиздек, яқинларига кераксиздек ҳис қилади. Секин-аста руҳий тетиклик йўқола бошлайди.\n– Албатта, аёлнинг стрессга тушишига атрофдагилар ҳам сабабчи. Маълум маънода, унинг характери ҳам роль ўйнайди. Ҳаётда оптимист ва пессимист инсонлар бор. Масалан, оптимист аёллар эри томонидан камситилганда унчалик аҳамият бермайди, бундан фожеа ясаб, тушкунликка тушмайди. Пессимистлар эса рўзғоридаги етишмовчиликларга ҳатто картошканинг тугаб қолганига ҳам фожеа деб қарайди. Турмуш ўртоғи томонидан камситилиши уларга жудаям қаттиқ таъсир қилади. Ҳаттоки, тушкунлик ҳолатларини келтириб чиқаради. Инсон камчиликларсиз яшолмайди. Камчиликларни тузатсак – янгиси пайдо бўлади. Ҳаёт хатоларни тузатишдан иборат. Аёл киши ўзининг камчиликларини тан олиши керак. Ташқи кўриниши, ички дунёси ёки қилаётган ишлари тарафидан камситилдими, албатта, буни инобатга олиши шарт. Эрига: “Тўғри айтдингиз, шунга эътибор бермаганимни қаранг-а, баҳонада шу камчилигимни тўғрилаб олдим, раҳмат сизга”, деса олам гулистон. Шунда эр-хотин ўртасидаги муносабат янада илиқлашади.\n– Инсонларда шунақа характер хусусияти бор. Психологик тил билан айтганда “акцентуация” яъни, характердаги нормадан оғиш. Бундай хусусиятли инсонлар ўзини кўрсатишга, жанжал ёки бақир-чақир ҳолатига тушишга мойил бўлишади. Яқинларимни қўрқитиб олсам, шундагина ўзим хоҳлагандек яшайман, деган фикрда юқоридагидек йўл тутишади. Уларнинг яқинлари бу усул билан ҳеч нарсага эриша олмаслигини тушунтириши керак. Аёллар чиройи, иффати, самимияти, ёлғон гапирмаслиги билан турмуш ўртоғининг ҳурматига эга бўлади. Дори ичиб, ўзимни машина тагига ташлайман ёки томиримни кесаман, ўт қўяман, осаман деган таҳдидлар билан ўзини кўрсатиб ҳеч нарсага эришолмайди. Бу характер аёлга фақатгина зиён етказади. Яъни, у атрофдагилар олдида ҳурматини йўқотади. Фарзандларини руҳиятига катта салбий таъсир кўрсатади. Турмуш ўртоғининг кўнглини совутиб, ўзидан узоқлаштиради.\n– Баъзи бир қайноналар ўғли ҳамда келинини измида олиб юриш мақсадида “ҳушидан кетиш” саҳнасини кўрсатишади. Бу ҳолатга психологлар қандай баҳо беради?\n– Юқорида айтилганидек, бу ҳам акцентуация ҳолатига киради. Айрим аёллар ёшликда кам эътиборда бўлганлиги сабаб кексайганларида ўша бўшлиқни тўлдириб, эътибор қозонмоқчи бўлишади. Панд-насиҳат йўли билан эришолмагач, театр қўйишга ўтишади. Уларни шифохонага ётқизиш мумкин эмас. Уришиб, хафа қилиб ҳам бўлмайди. Баъзида бу ҳолат уларнинг “фойдасига” ўзининг ижобий натижасини бериши мумкин. Аммо тез-тез такрорланаверса “сохта саҳна” фош бўлиб қолади. Унда онанинг обрўйи тушиб, ҳақиқатан касал бўлиб қолса ҳам ҳеч ким эътибор бермай қўйиши мумкин. Бу пайтда қайноналар ким биландир дардлашгиси, келинига нималарнидир ўргатгиси, уқтиргиси келади. Келин қайнонанинг насиҳатларига муҳтож бўлмаса ҳам уни уйдаги катта инсон, тажрибали аёл сифатида тан олиши керак. Ана шунда бунақа ҳолатларни камроқ кўришимиз мумкин. Уларга кўпроқ эътибор қаратиш билан бирга келин, ўғил, неваралар “Биз сизни жудаям яхши кўрамиз, уйимизни қуёшисиз”, деган жумлалар билан кўнгилларини кўтариши керак.\nДавлатимиз раҳбарининг “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги фармонида “Оила” марказининг Қорақалпоғистон Республикаси, вилоятлар ва Тошкент шаҳар бошқармалари ҳузурида тиббиёт касб-ҳунар коллежлари негизида ёшларни оилавий ҳаётга тайёрлаш, оиладаги низоли ҳолатларни ҳал қилишнинг ҳуқуқий ва психологик асосларини ўргатиш, ажрашишларнинг олдини олиш, шунингдек, оиладаги маънавий-ахлоқий қадриятларни мустаҳкамлашга оид бошқа масалалар бўйича кадрлар малакасини ошириш ва уларни қайта тайёрлаш бўйича махсус ўқув курслари ташкил этилиши ҳақида вазифалар ҳам белгиланган. Шундан келиб чиқиб, касб-ҳунар коллежлари, маҳалла ҳамда хотин-қизлар фаолият юритадиган ташкилотларда амалий семинарлар ўтказишни йўлга қўйдик. Кимнидир соғлом ҳаётга қайтарсак, бахтли эканини кўрсак, албатта, хурсанд бўламиз.


Нақд пулдаги пенсия ва нафақаларни тарқатиш Халқ банкига топширилди / Ўзбекистон янгиликлари, энг сўнгги хабарлар\nНақд пулдаги пенсия ва нафақаларни тарқатиш Халқ банкига топширилди\n18 март 2017, 11:07 3483 кўрилди\nМолия вазирлигининг бюджетдан ташқари пенсия жамғармаси томондан нақд пул шаклида тўланадиган пенсия, ижтимоий нафақа ва бошқа компенсация тўловлари босқичма-босқич “Ўзбекистон почтаси”дан Халқ банки бўлимларига ўтказилади. Ушбу жараён жорий йилнинг 2017 йилнинг июль ойига қадар амалга оширилади. Бу Президентнинг 13 мартдаги “Пенсия ва нафақаларни тўлаш механизмини такомиллаштириш чора-тадбирлари тўғрисида”ги қарорида белгиланган.\nМарказий банк ахборот хизмати хабарига кўра, пенсионерларга қулайлик яратиш мақсадида нақд пул тўлови шаклида бериладиган пенсия маҳалла маъмурияти биносида очиладиган кассаларда тарқатилади.\nМустақил ҳаракатлана олмайдиган пенсия ва нафақа олувчи шахсларга уларнинг нақд пул шаклидаги пенсия ва нафақалари Халқ банки томондан уйларига олиб бориб берилади.\nҲар ойнинг 27 санасига қадар Марказий банк Халқ банкининг буюртмасига асосан узлуксиз равишда пенсия ва нафақаларни тўлаш учун керакли маблағни етказиб беради. Нақд пулларни махсус кассаларга етказиб бериш учун Damas русумли инкассатор машиналари харид қилинади. Марказий банк билан ҳамкорликда Халқ банкида хусусий инкассация хизмати ташкил этилади.\nПенсия жамғармаси Халқ банки билан ҳамкорликда аҳолини пенсия ва нафақа билан тайинланишини назорат қилиш мақсадида онлайн тартибидаги SMS ахборот хизматини ҳам тақдим этади.\n27 март 2017, 07:50\nпочталионлар ишсиз колар эканда\n18 март 2017, 21:47\nБунинг натижасида Республикамиз микиёсида ПОЧТА Компанияси хизматлари учун сарфланадиган жуда катта триллион пуллар бекорга сарф килинаётганига чек куйиладиган булибди..Жуда кулай йул танланган.\nҚуролли кучлар пенсионерларига пенсия тўлаш тартиби ўзгартирилади


ШҲТнинг 15 йиллиги муносабати билан халқаро марафонга старт берилди\n09:12 / 17.12.2016 4536\nШанхай ҳамкорлик ташкилоти бош котиби Рашид Алимов 17 декабрда ташкилотнинг 15 йиллигига бағишланган халқаро марафонга старт берди. Мусобақалар Хитойнинг Куньмин шаҳрида, Дяньчи кўлининг хушманзара соҳили бўйида ўтмоқда.\nШҲТга аъзо давлатлар элчилари ва вакиллари масофанинг 200 метрини югуриб ўтишган. Улардан ҳар бири ўзининг старт берувчи тўппончасидан мусобақаларнинг бошланишига рамзий сигнал беришган.\nУмумий ҳисобда марафонда 15,6 мингга яқин киши иштирок этади, улардан аксарияти профессионал спортчилардир. Аввал марафон ташкилотчилари маълум қилганидек, марафон ШҲТнинг географик доираларидан анча йироққа чиқиб кетди: унда сайёрамизнинг 4 та қитъасидаги 23 та давлатдан иштирокчилар қатнашмоқда.\nМусобақалар доирасида 42, 21, 10, 5 ва 1 км лик масофаларга югуришлар ўтказилади. 42 км лик тўлиқ марафонни 2,8 мингдан кўпроқ кишигина югуриб ўтади. Иштирокчилар орасида Кения ва Эфиопиядан жаҳон даражасидаги спортчилар, жумладан тўлиқ марафонда энг яхши кўрсаткичлардан бирининг эгаси, кениялик Жонстон Майо ҳам бор. Биринчи ўрин учун мукофот 40 минг долларни ташкил қилади.\nИштирокчилар ва томошабинларнинг саломатлиги ортидан 3,2 минг шифокор ва бир нечта тез ёрдам бригадалари кузатув олиб боришмоқда. Бундан ташқари, мусобақаларнинг ўтказилишига минглаб волонтёрлар жалб қилинган. Хавфсизликни 12 минг полициячи таъминламоқда.\nМаълумот учун, ШҲТга 2001 йилда Ўзбекистон, Россия, Қозоғистон, Қирғизистон, Тожикистон ва Хитой етакчилари томонидан асос солинган. Айни вақтда унга 8 давлат: Ўзбекистон, Россия, Қозоғистон, Қирғизистон, Тожикистон, Хитой, Покистон ва Ҳиндистон аъзо, 4 та давлат: Афғонистон, Беларусь, Эрон, Мўғулистон кузатувчи давлат ҳисобланади.


Сешанба молия бозорлари учун нисбатан яхшироқ бўлди\nНью Йорк биржасидаги асосий кўрсаткичлар душанба куни йўқотган қимматининг катта қисмини қайтариб олди.\nАҚШ ва Европадаги молия бозорларида душанба кунги қийинчиликлардан кейин сешанба куни асосий кўрсаткичлар учун ижобий якунланди. Нью Йорк биржасидаги асосий индекслар 3 фоиздан кўпроққа кўтарилди. АҚШ Марказий банки устама фоиз даражасинини 2013 йилгача чорак фоиз миқдорида сақлаб қолишини эълон қилгани сармоядорлар ишончини бироз оширди.\nАҚШ ва Европада давлат қарзлари билан боғлиқ вазиятга доир хавотирларга қарамасдан, сешанба куни иккала қитъа молия бозорларида кўрсаткичларнинг ўсиши кузатилди.\nDow Jones душанба куни йўқотган қимматининг катта қисмини тиклаб олди ва савдо кунини 400 пункт ютуқ билан якунлади.\nАҚШ Марказий банки кредитлар учун белгиланган устама фоиз даражасини 2013 йилгача 0,25 фоиз даражасида ушлаб қолиш ниятини маълум қилгани сешанба кунги савдога бир мунча таъсир қилди. Кредитлар учун белгиланган бу ҳақ жаҳон молиявий бўҳрони авж олган пайтда - 2008 йилнинг декабрида жорий қилинган эди.\nБу қарор аввалдан кутилганига қарамасдан, акциялар нархининг ўсиши, АҚШ Федерал ғазнаси бу ҳақда эълон қилгачгина юқорилай бошлади.\nСешанба куни Нью Йорк биржасидаги савдолар ёпилишидан аввал Dow Jones бириктирган акцияларнинг ўртача қиймати 429,62 пункт ёки қарийб 4 фоизга ошди.\nЛондон ва Париждаги савдолар ҳам акцияларнинг кўтарилиши билан якунланди, бироқ Фаркнфурт биржасининг асосий индекси бироз пастлади.\nБироқ Осиё молия бозорларида ижобий ҳолат кузатилди, деб бўлмайди. Токио биржасидаги кўрсаткичлар ўртача ҳисобда 1,68 фоиз пастлади. Шанхай биржасидаги индекслар ҳам кунни мусбат натижа билан якунлади. Ҳонг Конгда акциялар 5,7 фоизга, Жанубий Кореяда 3,9 фоизга арзонлади.\nАҚШ кредит рейтингининг пасайтирилиши евроҳудуддаги давлат қарзи билан боғлиқ бўҳрон Италия ва Испанияга ҳам ўтиши мумкин, деган хавотирлар кучайган пайтга тўғри келди.\nЕвропа Марказий банки раиси Жан-Клод Тишет сешанба куни Франкфуртда кузатилган вазият ҳақида буларни айтади.\n- Биз кузатаётган ҳодисанинг сабаблари фақатгина битта факторга боғлиқ, деб ҳисобламайман. Бу вазиятга жуда кўп факторлар ҳисса қўшмоқда, 2007 йил августидан бери давом этаётган ўта жиддий бўҳронга қарши кўрилаётган чоралар шулар жумласидандир. Хуллас, бу, айниқса, Lehmann Brothers ширкатининг касодга учрагани Иккинчи Жаҳон урушидан бери энг катта бўҳрондир, - деди Европа Марказий банки раиси.\nБозордаги саросимага ҳисса қўшаётган асосий омиллардан бири Европа ва Қўшма Штатларда ҳукуматлар давлат қарзи билан боғлиқ муаммоларни ҳал қила олдими, деган хавотирларнинг кучаяётганидадир.\nДушанба куни молия бозорларидаги мушкул вазият Россия бозорига ҳам ўз таъсирини ўтказди. Россия рубли сешанба куни долларга нисбатан 3 фоизга арзонлаб, кейинги олти ой ичидаги энг паст даражага тушди.\nАҚШ кредит рейтинги пасайганидан кейин нефт нархининг тушиб кетгани Россияда сармоядорларнинг қимматбаҳо қоғозларни шошилинч тарзда сотишларига туртки бўлди.\nИқтисодий ўсиш шубҳа остида қолаётгани боис, нефт арзонлашишда давом этди ва бир баррел хом нефт 80 АҚШ доллари кўрсаткичидан пастроққа тушди.\nБу, ўз навбатида, иқтисоди асосан нефт экспортига таянган Россия бозоридаги қўрқувни янада кучайтирди.\nРоссия Бош вазири Владимир Путин ҳукумат ва марказий банк вазиятни кузатаётгани ва тегишли чораларни кўришга шай турганини баён қилди.


Сноуденга бошпана бермоқчи мамлакатлар қаторига Куба ҳам қўшилди\nКуба ўз ватанида жосусликда айбланаётган АҚШ Марказий разведка бошқармасининг собиқ ходими Эдвард Сноуденга сиёсий бошпана беришга тайёр эканини билдирган тўртинчи давлат бўлди.\nАввалроқ Боливия, Венесуэла ва Никарагуа ана шундай истакни билдирганди.\n23 июн куни Ҳонгконгдан Москвага учиб келган Эдвард Сноуденнинг ҳали ҳам “Шереметъево” аэропорти транзит ҳудудида экани тахмин қилинмоқда.\nИюн ойи бошида у АҚШ махсус хизматларининг электрон таъқиб дастурларига оид махфий маълумотларни ошкор қилганди. Бир қанча айблов юклатилаётган Сноуден, агар Қўшма Штатларга қайтгудек бўлса, умрбод қамоқ жазосига ҳукм қилиниши мумкин.


2008 йилги иқтисодий инқирозни башорат қилган иқтисодчи биткоинни «кўмиб» қўя қолдиHaqida.net\nHome Dunyo 2008 йилги иқтисодий инқирозни башорат қилган иқтисодчи биткоинни «кўмиб» қўя қолди\n2008 йилги иқтисодий инқирозни башорат қилган иқтисодчи биткоинни «кўмиб» қўя қолди\nНью-Йорк университети профессори, иқтисодчи Нуриэль Рубини 2008 йилги бутунжаҳон молиявий инқирозини олдиндан башорат қилган ва тилларга тушган эди. Шу кунларда Варшавада бўлиб турган Рубини Business Insider нашрига интервью бериб, биткоинни тартибга солиш бошланиши билан у ва бошқа криптовалюталарни ҳам номаълум келажак кутиб турганини сўзлаб берди, деб ёзади hi-news.ru.\nПрофессор мисол тариқасида Хитойни келтирган. Унинг сўзларига кўра, Хитойда аллақачон айрибошловчиларнинг фаолияти тақиқ остига олинган, йўл-йўлакай криптовалюталарни муомалага киритиш ва харид қилиш бўйича янги қонун ва қоидалар ишлаб чиқилмоқда. Айни пайтда бошқа бир қатор мамлакатларда ҳам бундай қонун лойиҳалари устида иш олиб борилмоқда. Рубинининг ишонишича, бу қонунлар қабул қилингач, криптовлюталарнинг куни битади.\nБундан ташқари, унинг фкрича криптовалютани тўлақонли ва жиддий тўлов воситаси сифатида қабул қилиш қийин, чунки унинг қийматига жуда кўплаб омиллар таъсир кўрсатади. Таҳлилчининг қайд этишича, айни пайтда биткион улкан чайқов кўпиги исканжасига тушиб қолган ва ўзини ўзи еб битиряпти. У бу соҳага инвестиция киритишда эҳтиёт бўлишга чақирди.\nБу Рубинининг криптовалюталар «томорқасига отаётган илк тоши» эмас. У шунга ўхшаш прогнозларни 2014 йилда ҳам қилган эди. Лекин 2008 йилги молиявий инқироздан фарқли ўлароқ, бу ҳолатда эксперт муайян муддатлар ҳақида гап очмаган.\nБу шубҳасиз нуфузли фикр фонида бошқа экспертларнинг ҳам мутлақо тескари фикрлари янграмоқда.\nЖЧ-2018. Дания ўз майдонида Ирландияни енга олмади\nЗиданнинг «Реал»даги ёқимтойи ким экани маълум бўлди\nHamma Ko’rsin! Bu ma’lumot maxfiy hisoblangan… 3 945 views


Пекинда Хитой халқ республикаси ташкил топганининг 56 йиллигига бағишланган тантаналар бошланди.\nБайрам тадбирлари бир ҳафта давом этади. Тантаналар Пекиннинг Тянанмен майдонида мамлакат байроғини кўтариш билан бошланди.\nБайрам арафасида Пекинда чиқиш қилар экан, Хитой халқ республикаси Бош вазири Вэн Цзябао мамлакат олдида турган асосий вазифа иқтисодий ўсиш суръатларини тўхтатмасликдир, деди. Айни пайтда у Коммунистик партиянинг Хитой сиёсий ҳаётидаги етакчи ролини сақлаб қолиш лозимлигини ҳам таъкидлади.


Кичик Рой Жонс Москвада 12 декабрь куни WBA чемпионлиги учун жанг ўтказади\n18:20 / 13.10.2015\nАмерикалик машҳур боксчи, Россия фуқаролигини қабул қилган Кичик Рой Жонс 12 декабрь куни Москва шаҳрида 90,71 кг. вазн тоифасида Бутунжаҳон боксчилар ассоциацияси (WBA) йўналиши чемпионлиги учун (супер чемпионлик) рингга чиқади. Бу ҳақда ТАСС боксчининг промоутери берган маълумотга таяниб хабар тарқатди.\n«Кейинги ҳафтада Москвада унинг рақиби билан биргаликда матбуот анжумани ташкил қилинади. Жанг WBA «суперчемпион»лиги учун 12 декабрь куни «ВТБ Ледовый дворец» муз саройида бўлиб ўтади», - дея таъкидлади Хрюнов.\nҲозирда мазкур вазн тоифасида «мунтазам» чемпионлик камарига россиялик Денис Лебедев (2012 йилдан буён) эгалик қилиб келмоқда.\nПромоутернинг сўзларига кўра, Рой Жонс 14 маротаба WBA йўналиши чемпионлиги камарини ҳимоя қилган. Шунингдек у бошқа ўзидан юқорироқ бўлган вазн тоифаси суперчемпионлигини ҳам қўлга киритган. Шу боисдан мазкур жангни ташкил қилиш ҳуқуқига эга. Бу масала WBAнинг махсус йиғилишида кўриб чиқилган.\nЎз вақтида кичкина-Жонс вазн тоифасидан қатъий назар дунёнинг энг яхши боксчи сифатида эътироф этилган. У тўрт вазн –ўрта, иккинчи ўрта, ярим оғир ва оғир вазн тоифаларида чемпионлик камарини қўлга киритган ягона спортчи саналади. Унинг ҳисобида профессионал рингда қўлга киритилган жами 62 ғалаба (45 нокаут) ва 8та мағлубият бор.


Эрон давлат телевидениеси ҳукуматни ёқлаб намойиш ўтказаётганларни кўрсатди\n02 июн 2020, Тошкент вақти: 23:42\nянвар 03, 2018\nЭРОН - Press TV давлат телеканали 3 ноябрь куни ҳукуматни ёқлаб намойишга чиққан кишиларни кўрсатди. Аҳвоз шаҳри.\nЭрон давлат телевидениеси ҳукуматнинг ўн минглаб тарафдорлари мамлакат кўчаларига намойишга чиққанини хабар қилмоқда. Бу ҳукуматга қарши норозилик намойишларига жавоб бўлди. Норозилик намойишлари бир неча кун намойишчилар билан хавфсизлик кучлари ўртасида ўнлаб кишиларнинг ўлимига сабаб бўлган тўқнашувлардан сўнг бир кечада тиниб қолди.\nЭроннинг инглиз тилида ахборот тарқатувчи Press TV давлат телеканали 3 ноябрь куни ҳукуматни ёқлаб намойишга чиққан кишиларни кўрсатди. Эрон байроқларини кўтариб олган намойишчилар диний раҳнамолар ҳукуматини қўллаб-қувватлаётган эди.\nЕвропа мамлакатлари раҳбарлари ва Америка Қўшма Штатлари “одамлар қурбон бўлганига тоқат қилиб бўлмаслиги”ни айтиб, юзлаб ҳукуматга қарши намойишга чиққан кишилар ҳибсга олинганини қоралади.\nЭроннинг олий раҳбари Оятуллоҳ Али Хаменеи “Эрон душманлари”, жумладан, Америка Қўшма Штатлари “пул, қурол, сиёсат ва разведка хизматлари” ёрдамида одамларни ҳукуматга қарши намойишларга чиқишга ундади", деди.\nЭрон ҳукумати ўзига қарши норозилик намойишлари ҳақидаги ахборот тарқалиши олдини олиш учун ижтимоий тармоқларни тўсиб қўйди.\nЯдро дастури бўйича битимга эришилгандан сўнг Эроннинг нефть саноати жадал ривожланмоқда. Бироқ иқтисодиётнинг бошқа соҳаларида турғунлик давом этаётгани сабабли оддий эронликларнинг яшаш шароити яхшиланмаяпти.\nПул жадал қадрсизланмоқда, ёшлар ўртасида ишсизлик кескин ортиб бормоқда.\nЭрон билан Америка Қўшма Штатлари намойишлар ортидан ўзаро сен-менга борди. Президент Дональд Трамп Твиттерда “Эроннинг шафқатсиз ва корупциялашган режими барча ҳолатларда” омадсизликка учраётгани ҳақида изоҳ қолдирди.\nАҚШнинг БМТдаги доимий вакили Никки Ҳейли намойишчиларни довюраклиги учун мақтади, аммо Эрон раҳбариятининг норозиликларга гўё ташқи кучлар пишанг бериб тургани ҳақидаги иддаоларини рад этди.\nУ 2 январь куни Эрон ҳукумати “ҳақиқатни айтишга журъат қилаётган одамларни ўлдиришнинг узоқ тарихига эга”, деб айтди.\n– Эрондаги диктатура яна ҳар доим қилиб келаётган ишини қилишга уринмоқда, яъни норозилик намойишларини унинг душманлари режалаштирганини айтмоқда. Барчамиз бу куракда турмайдиган гап эканини биламиз, – деди Ҳейли. – Намойишлар уюшмаган ҳолда ўтмоқда. Эроннинг ҳар бир шаҳрида норозилар бор. Бу узоқ вақт зулм остида яшаган аҳолининг диктаторларга қарши исён кўтаришининг аниқ кўринишидир.\nҲейли яна расмий Вашингтон Эрон ҳукумати хавфсизлик кучларининг норозилик намойишчиларини ўлдирганини муҳокама қилиш учун БМТ Хавфсизлик Кенгаши ва БМТнинг Женева шаҳридаги Инсон ҳуқуқлари кенгашининг фавқулодда мажлисларини уюштиради, деб айтди.\n– Биз жим турмаслигимиз керак, – деди Ҳейли. – Эрон халқи озодлик учун ёрдам сўрамоқда.\nЭрон ташқи ишлар вазири Муҳаммад Жавод Зариф Ҳейлининг сўзларига жавобан эронликлар тинч норозилик намойишлари ўтказиш ҳуқуқидан фойдаланаётганини айтди. Унинг фикрича, АҚШнинг Яқин Шарқдаги айрим иттифоқчилари ватандошлари бундай эркинликдан маҳрумдир.\nЭрондаги қаршилик кўрсатиш гуруҳи тарқатган баёнотда диний раҳбарлар кенг қамровли намойишлардан “ваҳимага тушиб қолгани”ни билдирди. Аммо шуни ҳам қайд этиш жоизки, мамлакатнинг ислоҳот тарафдори бўлган сиёсатчилари ҳам “Эроннинг душманлари” уюштирган бузғунчиликларни қораламоқда.\nАйрим намойишчилар Эронни 1989 йилдан бери бошқариб келаётган Хаменеининг кўчаларга осилган улкан суратларини йиртиб ташлади.\nЭронда ишсизлик даражаси 12 фоиз бўлса, ёшлар ўртасидаги айни кўрсаткич 28,8 фоиздир.\nГарчи Руҳоний норозликларга сабаб бўлган айрим муаммолар мавжудлигини тан олса-да, ҳокимият идоралари норозилик намойишчиларини шафқатсиз бостиришга тайёр экани аломатлари кўзга ташланмоқда.\nЭрон Разведка вазирлиги “қўзғолончилар ва қўпорувчилар” ким экани аниқланганини ва уларга қандай жазо берилиши масаласи кўриб чиқилажагини айтди. Эроннинг Тасним ахборот агентлиги 2 январда Теҳрон инқилоб суди раҳбари Муса Ғазанфарободийга иқтибосан маълум қилишича, норозилик намойишчиларига “муҳораба” айби қўйилиши мумкин, бу Аллоҳга қарши жанг қилишни англатади ва бунинг учун ўлим жазоси белгиланади.\nЭронда нима бўлаяпти? Сабаблар ва муҳтамал оқибатлар\nЭрондаги норозилик акциялари давомида ҳалок бўлганлар 20 нафардан ортди\nЕИ Эронни намойишчилар ҳуқуқларини ҳурматлашга, томонларни зўравонликдан тийилишга чақирди\nАҚШ Эрондаги намойишлар "душманлар томонидан уюштирилгани" тўғрисидаги баёнотларга қарши чиқди\nҒаллакор фермерлар ортиқча донни уйига олиб кетмасин деб қоровул қўйилди. Қоровул - банк ходимлари\n“Туғруқхонада қиз кўргандим, эмизгани ўғил болани беришди”\nФарғона вилоят ҳокими Шуҳрат Ғаниев нега Сўхда тошбўрон қилинди?


Мақолалар мазкур саъна бўйича сараланган: Понедельник, 09 Май 2016\nҚонун мазмун-моҳияти ўрганилмоқда\nРеспублика биржа марказида “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Ўзбекистон Республикаси Қонунига киритилган ўзгартиш ҳамда қўшимчаларнинг мазмун-моҳиятига бағишланган семинар ўтказилди.\nБухгалтерия ҳисобининг ҳуқуқий асоси такомиллаштирилди\nБугунги глобаллашув жараёнида жаҳон иқтисодиётида кечаётган салбий тенденциялар ва мавжуд таҳдидларга қарамасдан, мамлакатимизда иқтисодиётни диверсификация қилиш ҳамда таркибий ўзгартириш, ишлаб чиқаришни модернизациялашга йўналтирилган стратегия асосида кенг кўламли ишлар амалга оширилиб, салмоқли ютуқлар қўлга киритилмоқда. Замонавий корхоналар барпо этилиб, уларда илғор бошқарув усуллари қўлланилаётгани, акциядорлик жамиятларига хорижий инвестицияларни кенг жалб қилиш учун қулай шарт-шароит яратилаётгани бунинг яққол ифодасидир.\nОила қувончи, жамият таянчи\nМамлакатимиз Конституциясининг 65-моддасида “Оналик ва болалик давлат томонидан муҳофаза қилинади”, дея белгилаб қўйилган. Дарҳақиқат, мустақилликнинг илк йиллариданоқ оналар ҳамда болалар саломатлигини мустаҳкамлаш, баркамол авлодни тарбиялаш масаласи давлат сиёсати даражасига кўтарилиб, мазкур йўналишда ҳаётга татбиқ этилган миллий модель Асосий Қонунимиздаги ана шу қоиданинг амалий ифодасини таъминламоқда.\nЭътибор, эъзоз, эҳтиром\nТинчлик! Буюк кашфиётлар яратишга, улкан бунёдкорлик ишларига, ўқиб-ўрганиш, юртни обод қилишга берилган беқиёс неъмат! Осойишталик ортида ота-боболаримизнинг мислсиз жасорати мужассам. Чунончи, Иккинчи жаҳон уруши қатнашчилари ёки фронт ортида фидойилик кўрсатган кексаларимиз билан суҳбатлашганда, осуда ҳаёт қадри бебаҳо эканлигига, истиқлолга ўз-ўзидан эришилмаганлигига амин бўламиз.\nИнсон ўз юртида азиз\nЎғил-қизларим, невара-чевараларим даврасида ўтирганимда, кўпни кўрган инсон -сифатида бугунги дориламон кунларни қадрлаш, мустақилликни асраш, Ватанга муносиб фарзанд бўлиш лозимлигини кўп уқтираман. Инсон ўз юртида, она тупроғида азиз ва мукаррам, демак, шу замин учун бор куч-ғайратини бериб меҳнат қилмоғи, унинг -фаровонлиги, келажаги ҳақида қайғурмоғи лозим. Шунда ҳаётимизда комиллик, яхшилик бардавом бўлади.\nЖамғарма кенгаши йиғилиши\nЎзбекистон фахрийларини ижтимоий қўллаб-қувватлаш “Нуроний” жамғармаси Марказий кенгаши йиғилиши бўлиб ўтди. Унда Жамғарма таъсисчилари, кенгаш аъзолари, вазирлик ва идоралар, жамоат ташкилотлари раҳбарлари иштирок этди.\nФарзандлар камолоти йўлида\nЖиззах вилоятида сўнгги йилларда ёш авлоднинг жисмонан соғлом бўлиб вояга етишига қаратилган кенг қамровли ишлар амалга оширилаяпти. Натижада ҳудуд спортчилари мамлакат миқёсидаги беллашувларда, халқаро турнирлар, Осиё ва жаҳон биринчиликларида салмоқли ютуқларга эришмоқдалар.\nТинчлик ва осойишталик – барча ютуқларимиз асоси\nПрезидентимиз Ислом Каримов ташаббуси билан 9 май — Хотира ва Қадрлаш куни мамлакатимизда умумхалқ байрами сифатида кенг нишонланмоқда.\nМарказ иш бошлади\nСамарқанд шаҳар прокуратурасида ишбилармонлар фаолиятини қўллаб-қувватлаш, уларнинг ҳуқуқ ва манфаатларини ишончли муҳофаза этиш, корхоналарнинг барқарор ишлашини таъминлаш мақсадида “Тадбиркорларни ҳуқуқий ҳимоя қилиш маркази” ташкил этилди.\nУлар бизнинг ғуруримиз\nҲар тонг янги кунни қарши олар эканмиз, яна бир тинчлик-хотиржамлик дамларига гувоҳ бўлаётганимиздан қувониб, бунга етказгани учун шукрона айтамиз. Ахир дунёнинг қайсидир давлатида табиий офатлар авж олган, бошқа жойда урушлар давом этаётган бир пайтда юртимиздаги ободлик, фаровонликдан завқланиб, яратувчанлик ишқи билан ёниб яшаш катта бахт-да!


Цемент маҳсулотини импорт қилишда айрим тўсиқлар олиб ташланади - UzNews.uz\nЦемент маҳсулотини импорт қилишда мавжуд нотариф тўсиқлар бартараф этилади ва бу орқали мамлакат бозорларида цемент нархининг барқарорлашувига эришилади.\nЦемент маҳсулотини импорт қилишда мавжуд нотариф тўсиқлар бартараф этилади ва бу орқали мамлакат бозорларида цемент нархининг барқарорлашувига эришилади. Бу ҳақда Монополияга қарши курашиш қўмитаси ахборот хизмати маълум қилмоқда.\n«Цементга бўлган талабнинг маҳаллий ишлаб чиқарувчилар томонидан тўлиқ қоплаб берилмаётганлиги сабабли импорт цементга ҳам эҳтиёж ошмоқда. Лекин бу ҳолатда ҳам тадбиркорлар маълум қийинчиликларга дуч келмоқдалар», дейилади қўмита хабарида.\nХусусан, бугунги кунда ГОСТ 31107-2016 ва ГОСТ 10178-85 меъёрий ҳужжатлари талабларига кўра, импорт асосида олиб кирилган цемент маҳсулотини божхонада расмийлаштириш учун 28 кун лаборатория синовларидан ўтказилади ҳамда ижобий лаборатория хулосаси мавжуд бўлган тақдирда ички бозорда реализация қилинади. Бунинг ҳисобига хориждан цемент маҳсулотини олиб кириш ҳажмлари олдинги давларга нисбатан сезиларни камайган.\nҚўмита хабарида айтилишича, жорий йил 2 июль куни ушбу масала юзасидан Ўзбекистон Республикаси Вазирлар Маҳкамасида йиғилиш бўлиб ўтган. Унда цемент бозорида таклиф даражасини кўтариш ва ички бозорни услуксиз равишда цемент билан таъминлаш борасида Монополияга қарши курашиш қўмитаси, «Ўзстандарт» агентлиги, Давлат божхона қўмитаси ва «Ўзсаноатқурилишматериаллари» уюшмасига маҳсулот импортдаги мавжуд нотариф тўсиқларни бартараф этишга оид қарор лойиҳасини киритиш топшириғи берилди.\nШунингдек, бунда сифатсиз цемент импорт қилувчиларни жавобгарлигини кучайтириш бўйича таклифлар ҳам ишлаб чиқилиши назарда тутилмоқда.\nМаълумот учун, 2020 йилнинг январь-июнь ойларида биржада барча маркали цементнинг нархи маҳсулотнинг бир тоннаси учун 502,0 минг сўмдан 797,0 минг сўмгача, яъни 59 фоизга ўсди. Нархларнинг ўсиши асосан жорий йилнинг май–июнь ойларига, яъни қурилиш мавсумининг бошланиш даврларига тўғри келган.\n2020 йилнинг 26 июнь куни 1 тонна цементнинг ўртача нархи 797,0 минг сўмни ташкил этган бўлса, 30 июнь кунига 728,9 минг сўмни ташкил этди (8,5 фоизга арзонлашган).


Қозоғистонда ўзбек мигрантларига жуда қийин\n02 март 2021, Тошкент вақти: 19:22\nСаида 25 октябрь куни Тошкентда АҚШнинг Халқаро тараққиёт агентлиги – ЮСАИД лойиҳаси доирасида одам савдосига қарши кураш мавзуидаги анжуман иш бошлади.\nОдам савдоси муаммоси Ўзбекистон учун ҳам катта муаммо бўлиб турибди. Бироқ жиноятнинг бу туридан жабр кўрганлар ёки бу ноқонуний фаолият билан шуғулланаётган сони ҳақида аниқ маълумотлар йўқ.\n“Истиқболли авлод” маркази раҳбари Нодира Каримова одам савдосидан жабр кўрганларни юртига қайтариш юзасидан қилинаётган ишлар жабрланувчилар сони қанчалигидан далолат беради.\n“Сўнгги икки йил давомида бизга 20 минг киши фақатгина маслаҳат олиш учун мурожаат қилган. Бундан ташқари, биз имкониятимиз доирасида 500 кишига аниқ ёрдам кўрсатдик”, - деди Н.Каримова.\nОдам савдоси қурбонлари уларни алдаганлар устидан камдан-кам ҳолларда судга мурожаат қилади. Н.Каримова буни менталитетга боғлиқ ҳолат сифатида изоҳлади. Қолаверса, унинг айтишича, руҳий азоб-уқубатларни бошдан кечирган жабрдийдалар ортиқ тортишувлар учун ўзида сабр-тоқат топа олмайди. Ўтган давр мобайнида жабрдийдалардан 50 нафаригина бунга жазм қила олган.\nЎзбекистон Бош прокуратураси халқаро ҳуқуқ бўлими ходимаси Надежда Маслованинг билдиришича, ўтган уч йил ичида 120 киши одам савдоси билан шуғалланиш айби билан жавобгарликка тортилган.\n“2005 йил учун ҳозирча бирор бир статистик маълумот келтира олмайман. Аммо бу жиноят учун қамалаётганлар сони йилдан-йилга кўпайганини кузатиш мумкин. Агар 2002 йилда 10 киши шу жиноят учун қамалган бўлса, улар сони 2003 йилда 41 тага, 2004 йилга келиб эса 63 кишига кўпайган”, - деди Н.Маслова.\nОдам савдоси муаммоси Ўзбекистон Ташқи ишлар вазирлигини ҳам жиддий ташвишга солмоқда. Вазирлик консуллик бошқармасининг фуқароларга ҳуқуқий кўмак бериш бўлими раҳбари таъкидича, одам савдоси қурбонларига ўз юртига қайтиб келиш учун бепул сертификатлар бериш масаласи кўриб чиқилмоқда.\n“Истиқболли авлод” маркази раҳбари Н.Каримованинг эътирофича, текин сертификат олиш масаласида ҳам муаммо бор. Айниқса, Россияда яшаётган мигрантлар учун бу муаммо жуда сезиларли.\n“Бизнинг фаолиятимизда энг катта муаммо Россиядир. Агар киши Сибирда бўлса, Москвага келиб сертификат олиши учун ҳужжат ва пул керак бўлади. Бу эса унда йўқ. Умуман, биз Россиядан одам савдоси қурбонларини олиб келишга қийналамиз”, - деди Н.Каримова.\nХалқаро миграция ташкилотининг Қозоғистондаги миссияси раҳбари Майкл Чандснинг билдиришича, Қозоғистонда Ўзбекистондан борган меҳнат мигрантлари сони кутилганидан кўп. Кузатувлар жараёни уларнинг жуда аянчли шароитда ишлаётганини кўрсатган. Меҳнат мигрантлари кўп ҳолларда ноҳақликларга учрайди. Шуларни ҳисобга олиб, икки мамлакат консулликлари орасида махсус келишувлар тузилиши, Қозоғистонда консуллик агентликлари ташкил этилиши зарур.\nАйрим таҳлилчиларнинг фикрича, Ўзбекистонда миграция тўғрисидаги қонун қабул қилинмас экан, бу уринишларнинг кўпи зое кетиши мумкин. Миграция тўғрисидаги қонун лойиҳаси эса, анжуманда маълум қилинганидек, аллақачон ҳукуматга таклиф этилган.